Bukedde Online - Embeera y'amasomero ga Gavt. e Mityana eyungula ezziga!\nTitie ne Muganzi we Sserunjoji badduse mu kivvulu\nBakukkulumidde Gavt. okutiitiibya poliisi ...\nMargaret Lutaaya, omukulu w’essomero lya St. Matia Mulumba Primary School erisangibwa e Naama mu divizoni ye Busimbi mu munisipaali ye Mityana bw’alojja ky’ayitamu, sikutedera! Kaabuyonjo y’essomero yagwamu dda, ebizimbe byabambukako amabaati emyaka esatu emabega, bye basomeramu bikutte mu mbinabina era enkuba bw’etonnya abayizi badda waka.\nAbayizi ba St. Matia Mulumba Primary School, Naama ku kizimbe kyabwe akyabambuka mu September wa 2013.\nEMBEERA y’amasomero ga gavumenti aga pulayimale agamu e Mityana eyungula ezzigga.\n“Essomero lyaffe lyatandika mu 1957 era nga lyalimu abayizi abasukka 500, kyokka mu kiseera kino basigaddemu 146 bokka.\nObuzibu obusinze okuddusa abaana, y’embeera y’essomero. Mu April wa 2015, kibuyaga yajja n’abambula akasolya ku bibiina bisatu.\nEbizimbe by'essomero lya St. Matia Mulumba Primary School, Naama eryabambuka mu September wa 2013 n'okutuusa kati tebizibwangako mabaati. Olwabayizi okubulwa we basomera, kireetedde abayizi okudduka mu ssomero, nga mu kiseera kino basigaddemu 147 bokka abaali basukka 400.\nKibuyaga yaddamu n’abambula amabaati ku kibiina kya P6. Okuva olwo tuwandiise amabaluwa batuyambe kuba essomero lya bonnabasome naye tewali buyambi. Mu kiseera kino twasalawo abayizi okubagatta mu bibiina, kyokka nga nabyo embeera gye birimu yeeraliikiriza.\nEnkuba bw’etonnya amabaati gasituka mu bbanga era abayizi bonna tubakuηηaanyiza mu kibiina kimu.\nObuzibu obulala bwegattako mu September wa 2013 ennyumba y’abasomesa emu gye tulina ku ssomero bwe yabambuka.\nAbazadde b'essomero lya St. Mary's Primary School Kalamba, baasazeewo okwezimbira ekibiina kya P.7 ekyemiti oluvannyuma lw'okulinda gavumenti okubazimbira okumala emyaka . Ebibiina bisatu ku ssomero lino basomera mu miti. Abazadde baakulembeddwamu ssentebe w'olukiiko olufuga essomero, Patrick Kaggwa (ku ddyo).\nOkuva olwo tetugizzangawo, okutuusa bwe twafunye obuyambi bwa Mukwenda eyawummula Godfrey Mbalire n’atukwasizaako era kati tuli mu kukomerera.” Ate Joan Namagembe, omukulu w’essomero lya St. Mary’s Kalamba Primary School nalyo erisangibwa mu munisipaali ye Mityana yategeezezza, “essomero lyaffe lya bonnabasome nga lirimu abayizi 305.\nTetulina bibiina bimala ate abalala basomera wansi wa miti. Olusoma lwa ttaamu eno bwe lwali lutandika twagenda okujja ku makya nga kaabuyonjo eguddemu. Mu kiseera kino tulina kaabuyonjo emu ey’obusenge obuna abayizi abawala n’abalenzi gattako n’abasomesa ffenna gye tugabana.” Muky. Namagembe bwe yategeezezza.\nPatrick Kaggwa, akulira olukiiko olufuzi olw’essomero lino, yategeezezza nga bwe basazeewo okuzimba ekibiina ekimu nga bakozesa emiti, kuba balinze obuyambi bwa gavumenti nga tebujja.\nKaabuyonjo y'essomero lya St. Mary's Primary School Kalambi yaguddemu, era mu kiseera kino abayizi 305 okuli n'abasomesa bakozesa kaabuyonjo emu, erina obuzigo obuna!\nEBIZIBU EBIRALA EBINYIGA AMASOMERO\n Abaana abasinga mu masomero ga UPE tebafuna kyamisana ekibaleetera okusoma obubi.\n Amasomero agamu tegamalaayo birina kusomesebwa bayizi.\n Abakulu b’amasomero tebatuukiriza bulungi mirimu gyabwe.\n Abayizi boosa nnyo mu massomero.\n Abasomesa n’abakulu b’amasomero bangi balinnyayo bbalirirwe.\n Abayizi ba P7 tebafuna bibuuzo bya kubagezesa nga tebannatuula bya kamalirizo.\nEbizimbe by'essomero lya St. Matia Mulumba Primary School, Naama eryabambukako amabaati mu September wa 2013 n'okutuusa kati tegazzibwangako. Olwabayizi okubulwa we basomera, kireetedde abayizi okudduka mu ssomero, nga mu kiseera kino basigaddemu 147 bokka abaali basukka 400.\nEBYAVA MU BIGEZO BYA P7 EBYA 2015 BYERALIIKIRIZA\n Ku bayizi 7824, abaatuula P7, abayizi 1291 baagwa ne babulwa ne guleedi mwe babateeka.\n Eggombolola ye Maanyi yatuuza abayizi 388, kyokka abayizi 10 bokka be baayitira mu guleedi esooka.\nE Banda baatuuza abayizi 278, bataano bokka be baayitira mu guleedi esooka, e Kakindu ku bayizi 465 abaatuula, mukaaga bokka be baayitira mu guleedi esooka.\nN’amagombolola amalala tegaakola bulungi. Masitulah Nambatya, kansala akiikirira divisoni ye Busimbi ku lukiiko lwa disitulikiti yagambye nti ensonga z’amasomero agazze gagwamu kabuyonjo azze azituusa ku be kikwatako naye nga bagamba tewali ssente.\nMukwenda eyawummula, Godfrey Mbalire nga yeetegereza kabuyonjo y'essomero lya St. Matia Mulumba, Naama eyagwamu nga mu kiseera kino abayizi tebakyagikozesa. Ebifaananyi bya Kizito Musoke\nSsentebe omulonde owa disitulikiti ya Mityana, Joseph Luzige yagambye nti abantu abakwata ttenda ne bakola emirimu gadibengalye agenda kubakolako.\nYasuubizza n’okulondoola emirimu gya gavumenti gyonna emirala egitatambula bulungi. Luzige yagambye nti abakozi ba gavumenti abawulira nga tebayinza kutuukiriza bulungi mirimu gyabwe, balekulire.


Leero mu mboozi y'omukenkufu tukulaze engeri gy'oyinza okukozesaamu ensaano y’amamera mu bakyala b'embuto n'aba siikoseero\nGYE buvuddeko nakulaga engeri gy’oyinza okukolamu amamera n’ofuna ssente ate ng’ogakoledde waka mu kifo ekifunda. Era bangi baatandika okugakola era ngabagulako mu bungi bwonna bwe balina era nkyagagula. Osobola okukola amamera n’ofuna emitwalo 40 omwezi, ekitegeeza nti, eyo nyongereza nnene ku nnyingiza yo ate akatale weekali.\nEkirungi ekigaliko osobola okugakola mu buli nsigo gamba nga kasooli, ebijanjaalo, omuwemba, obulo n’endala. Atagamanyi, gwe mutunsi ogusooka okuvaayo mu nsigo y’ekirime era gwe gukola omulandira. Leero kankulage ku migaso gy’Amamera egy’ebyobulamu nga giva mu nsaano y’amamera.\n1 Abantu abatawaanyizibwa amaaso oluusi nga kiva ku sukaali oba endya embi, ebinywa ne bikakanyala oba oluusi ng’omuntu talina kirungo kya vitamiini A ekibaleetera ekifu ku maaso. Kozesa pawuda w’Amamera ng’oteeka akagiiko kamu ku mazzi agabuguma n’onywa.\n2 Omuntu agugumuka ekiro oba atafuna tulo ensaano y’amamera ekuyamba okukkakkana ne weebaka bulungi ate jjukira ssinga teweebaka bulungi kikuviraako okulwala. 3 Alimu ‘iron’ ayamba ku balwadde ba siikoseero. Jjukira abalwadde ba siikoseero bafuna obuzibu n’omusaayi wabula amamera gabayamba okuban’omusaayi ogumala ne batafuna bulumi naddala mu biseera eby’obutiti.\n4 Gayamba abakyala obutaggwaamu musaayi naddala nga bazaala oba nga bali mu nsonga.\n5 Alimu ekirungo kya Vitamiini K, ekiyamba ku bakyala obutavaamu mbuto n’obutalwa mu nsonga. Teeka obugiiko bubiri Emboozi z’omukenkufu Julius Nyanzi owa Prof bioresearch ensaano y’amamera eyamba abakyala ab’embuto n’abalwadde ba siikoseero mu mazzi agabuguma onywe.\n6 Ayamba okukuumira ekirungo kya ‘Calcium’ mu magumba ne kitasaasaana mu misuwa kuba wano aleeta obuyinja mu kawago n’ensigo.\n7 Era ayamba omuntu obutafuna kukakanyala kwa misuwa ekimuyamba okukuuma omutima n’obwongo nga biramu bulungi, kubanga ‘calcium’ aba asigadde mu magumba.\n8 Malungi ku bakyala ab’embuto anti abayamba obutazaala baana baliko bulemu kubanga galimu ‘folic acid’ ow’obutonde. Okugeza obutazaala mwana aliko kituli ku mutima, omulema n’ebirala. 9 Eyeesiba olubuto, kozesa amamera kubanga galimu ebiguwaguwa ebikuyamba okusumulula olubuto ate lutta n’obuwuka obuleeta alusa n’ekiddukano.\n10 Gayamba okwongeza ku buwangaazi bw’omuntu era e Pakistan ne Korea gye bagalya ennyo bawangaala. Kyokka gayamba ne ku balwadde ba siriimu okubazzaamu amaanyi.\n11 Amamera malungi eri abatalya bintu birimu hhano. 12 Abalina alaje nammwe gabayamba, okugeza abalina alaje w’ennyama, amata n’ebirala.\n13 Gooza omusaayi ne gaggyamu amasavu amabi mu mubiri. Wiiki ejja nja kukulaga engeri gy’oyinza okukola ehhano okuva mu mamera ga doodo.\nJulius Nyanzi owa Prof Bioresearch asangibwa ku Equatorial Mall edduuka nnamba 152 mu Kampala. Mufune ku 0702061652 / 0779519652.


Bukedde Online - Abagambibwa okulumbaTotal ya Besigye basimbiddwa mu kkooti\nAbagambibwa okulumbaTotal ya Besigye basimbiddwa mu kkooti\nAba DP tebaagaliza nkulaakulana - Minisita...\nABASAJJA babiri abaakwatibwa ku bulumbaganyi obwakolebwa ku ssundiro ly’amafuta erya Besigye erya Total e Nsambya baasimbiddwa mu kkooti y’amagye e Makindye ku Mmande ne bavunaanibwa.\nOkello (ku kkono) ne Lubanga mu kaguli ka kkooti y’amagye.\nBano kuliko Banuli Lubanga 33, omuserikale w’amakomera ng’akuuma Kigo ne David Okello 19, omukuumi mu kkampuni y’obwanannyini eya Rock Security Ltd nga mutuuze w’e Busaabala.\nBanuli nga yatemwako okugulu okumu olw’okukubwa amasasi, ne munne baasimbiddwa mu maaso ga kkooti ekubirizibwa Lt. Gen. Andrew Gutti ne basomerwa emisango ebiri okuli egy’okusangibwa n’emmundu awamu n’amasasi.\nOludda oluwaabi lugamba nti nga June 22, ku Total ya Besigye e Nsambya baasangibwa n’emmundu ya UPDF nnamba SAR ESO -80707640-09134 ng’ate si bajaasi ba UPDF. Bano era bavunaaniddwa okusangibwa n’amasasi 5 agaali gakola obulungi nga nago ga UPDF.\nEmisango gyonna baagyegaanye nti si bituufu wabula oludda oluwaabi olukulem ABAVUBUKA okuli Edward Nsubuga, James Monday, Henry Mugume, Ssentongo ,Murashid ne Namanya basimbiddwa mu maaso g’omulamuzi wa kkooti y’eLuzira Carol Byakutaga nebasomebwa omusango gwa kireresi.\nKigambibwa nti oluvanyuma lwabatuuze b’e Kitintantale okwemulugunya ku bavubuka abaali basuse okubatigomya mu kiro nga bababba, poliisi yasalawo okukola ekikwekweto era nebakwatibwa.


Bukedde Online - Bakubye owa LDU mu kafiyu\nAbabadde batwala omulambo batuuyanye okufu...\nJjuuko owa LDU gwe baakubye ejjinja ku liiso.\nAKABINJA k'abavubuka kakasukiridde, abaserikale ba poliisi n'aba LDU ababadde balawuna ekiro amayinja, omu ne limukwasa ku liiso.\nOmuserikale wa LDU Willy Jjuuko nga y'omu ku baabadde bassa ekiragiro kya Pulezidenti mu nkola eky'okulaba ng'abantu babeera awaka olw'okutangira ssennyiga omukambwe okusaasaana ajjanjabirwa mu ddwaaliro lya St. Monica Birongo Health Centre e Lwabenge.\nWakati mu kwerwanako nga balaba amayinja gayiika ng'enkuba baakubye amasasi agaakwasizza Ronald Sserugo ku mukono nga naye ajjanjabirwa mu ddwaaliro lye limu. Ssentebe w'eggombolola eno David Balemeezi Sseggawa yategeezezza amyuka RDC e Kalungu Hajjati Sarah Nanyanzi bwe baabadde ku ddwaaliiro we bajjanjabira abantu bano nti embeera eno lyabaddewo ku ssaawa 2:00 ez'ekiro ekyakeesezza ku Mmande.\nSseggawa yagambye nti akulira poliisi y'e Miwuula ASP Emmanuel Bateise yamutegeezezza nti abavubuka ab'effujjo baabasanze mu kabuga k'e Birongo e Lwabenge mu Kalungu. "Kano akabinja tukamanyi era keeyita "Kasolo Kikoosi" nga kakola effujjo erya buli kika omuli n'okukwata abakazi abakulu n'okusobya ku baana", bwe yategeezezza.\nN'agamba nti baabadde baakalwanyisa nga kaggwaamu amaanyi naye bwe keegasseemu bannaabwe abadduse mu Kampala olwa Corona ne kaddamu amaanyi. Sr Nabusubi yagambyre nti eriiso lya Jjuuko lijja kutereera kuba emmunye teyakoseddwa nga n'omukono gwa Sserugo essasi lyaguyise mu nnyama ne litakosa ggumba ng'obujjanjabi bwe bafuna mu kiseera kino bujja kubayamba.\nAmyuka RDC Nanyanzi yavumiridde ekikolwa ky'abavubuka eky'okukuba abaserikale nga bali ku mulimu kyokka n'annenya n'abasirikale okwanukuza amasasi. Hajjat Nanyanzi yasabye Bannakalungu okuba abakakkamu nga bagondera ebiragiro ba Pulezidenti ku kulwanyisa ssennyiga omukambwe n'abasaba okwefuga mu biseera bya kafiyu.\nMamma wa Jjuuko, Betty Nakabugo yennyamidde olwa mutabani we eyeewaayo okukuuma abantu ate okumwefuulira bamusaanyeewo. Kyokka ne Mauricia Kazaana n'akiikira ensingo olw'abaserikale okwagala okusaanyaawo obulamu bwa mutabani we Sserugo. Wiiki ewedde abavubuka babiri baakwatibwa nga kigambibwa nti baakuba Paul Chandiya aduumira abajaasi e Mityana ne bamumenya omukono


Bukedde Online - Engeri gy’oyiiyiza bizinensi ereme kugwa olw’emisolo\nEngeri gy’oyiiyiza bizinensi ereme kugwa olw’emisolo\nLt. Terikya avuze ennyonyi za bapulezidenti...\nOKUTANDIKA leero (July 01) ekitongole ky’omusolo kigenda kutandika okusolooza emisolo ku bizinensi entono eziteetaagisa bukugu obw’okubala ebitabo byazo ebikwata ku nnyingiza n’enfulumya.\nBwe yali ayanjula omusolo guno eri abasuubuzi mu Kampala ku Imperial Hotel, akulira ekitongole ky’ebyemisolo mu ggwanga ekya Uganda Revenue Authority (URA), Doris Akol agamba nti abasuubuzi bano baayawuddwaamu emitendera esatu okusinziira ku magoba ge bafuna mu bizinensi zaabwe.\nWano abafuna wakati w’obukadde 10 ne 20 baakusasula 250,000/-, obukadde 20 ne 35 baakusasula 400,000/- ate abafuna obukadde obuli wakati wa 35 ne 50 baakusasula 500,000/- buli mwaka.\nBizinensi eziri mu nteekateeka eno mulimu, amaduuka ga bulijjo, ababazzi, galagi, saluuni, ebirabo by’emmere, obulwaliro, amaduuka g’eddagala, abaliko bye bakola ng’ebyemikono, abalina obukolero obutono n’abalala.\nABALINA BIZINENSI BEERALIIKIRIVU\nNg’omusolo guno gutandika okukola, abalina bizinensi zino balina obweraliikirivu nga bagamba nti kino kyandivaako bizinensi zaabwe okuzing’ama n’ezimu okuggalawo.\nMuky. Alice Nalwanga owa Nalwanga Alice and Family Enterprises Co. Kirinnya - Kito - Bweyogerere, mu Wakiso agamba nti, omusolo guno gujjidde mu kiseera kizibu kuba bizinensi ennaku zino mbi ng’ebikozesebwa bya buseere ate ng’akatale tekalabika.\n“Amazima omusolo guno gwandimaliriza nga gutusaanyizzaawo naddala nga ffe ababadde batandika obutandisi. Oyinza okuba ng’obadde otandise okufuna kyokka ne bakussaako omusolo ekitegeeza nti ogenda kukendeeza ku magoba ne ssente z’okuzza mu bizinensi zaffe”, Nalwanga bw’agamba.\nAte Muky. Caroline Nabikolo nga muwala wa Nalwanga ate dayirekita mu kkampuni eno agamba nti, Gavumenti yandisoose kwongera kugaziya katale ka byamaguzi by’abantu bye bafulumya ne balyoka bongeza ku nnyingi olwo ne balyoka bassaawo omusolo.\nSinga baasoose ne batugaziyiriza akatale naddala okutuuka mu mawanga ag’ebweru kuba okugeza ebyemikono ennaku zino bitandise okutunda kyokka n’abantu ababiyingidde bangi.\nEkitegeeza nti, mu bbanga ttono singa tewabaawo kikolebwa kugaziya katale bizinensi nnyingi ezijja okugwa n’okulemererwa okusasula omusolo.\nOmuntu bw’aba alina ennyingiza ennungi era eya buli kiseera, okusasula omusolo tekyandikalazza kyokka mu kiseera ng’amagoba ge tufuna gakyali ga kuteebereza kibeera kizibu.\nKKAMPUNI YA NALWANGA\nKkampuni ya Nalwanga Alice and Family Enterprises Co, ekola ebyemikono omuli ebyokwewunda by’abakyala eby’omu bulago, eby’oku matu, eby’oku mmeeza, ensawo z’abakyala n’ebirala.\nBalunda enkoko ekika kya Kuroiler n’obunyonyi obugubi.Muky. Nabikolo agamba nti, okutandika kkampuni eno yatandika asuubula bya kwewunda okuva mu Kampala ng’abitunda oluvannyuma n’afuna ekirowoozo ky’okutandika okubyekolera okusobola okwongera ku nnyingiza era n’atandika okugula ebikozesebwa mu 2013.\nOKUSOBOLA OMUSOLO OLINA KUYIIYA NNYO\nMuky. Nabikolo agamba nti, okusobola okusasula omusolo ogusabibwa ne gutakumenya, obeera olina:\n1 okwongeza ku by’okola okwongera ku magoba.\nKituufu omusolo bagubalira ku magoba wabula bw’oba oyingiza ekiwera obuzibu tobufuna nnyo kuba osigala olinawo ekiwera okusinga okusasula kye kimu ng’ate ofissa kitono.\n2 Okukekkereza ebikozesebwa obutayonooneka nnyo okusobola okusala ku ssente z’okozesa ate ng’ennyingiza yo yeeyongera.\n3 Okweyunira okukozesa ebintu ebya wano buli we kisoboka kuba bbeeyi yaabyo ebeera ya wansi okusinga ebisuubuddwa okuva ebweru w’eggwanga.\n4 Okwongera okugaziya abantu b’okolagana nabo kikuyamba kuba bakuyamba okwongera ku by’okola ate n’akatale kuba buli omu asobola okubeera akatale ka munne akasookerwako.\n5 Okutumbula omutindo gw’ebintu by’okola kuba ekintu ky’okozesezza ebintu ebitono nga kya mutindo kigula ssente nnyingi okusinga ky’okola mu bikozesebwa ebingi ng’omutindo guli wansi.\n6 Okwewala okufiirwa mu buli ky’okola kuba kino kizza bizinensi emabega.\nMuky. Nalwanga ng’alaga emu ku nkoko ze balunda. Ku ddyo ng’asomesa abamu ku bakyala baayigiriza.\nOmusolo gwabadde gwetaaga okutunuulirwa - USSIA\nakulira ekibiina kya Uganda Small Scale Industries Association (USSIA), John K. Walugembe agamba nti wadde nga Gavumenti yeetaaga okukung’aanya omusolo okusobola okufuna ssente okutuusa empeereza eri abantu omusolo guno gulina ebibulamu.\nOmusolo guno gwabuzeemu okulambika abantu ku mirimu egy'enjawulo okugeza: okusasuza saluuni omusolo gwe gumu ne galagi tebuba bwenkanya, kuba bizinensi zino zombi zirina ennyingiza za njawulo nga n'ebyetaago byazo bya njawulo ekitegeeza nti zandibadde zisasula omusolo gwa njawulo", Walugembe bw'agamba.\nOmusolo guno ogwassiddwaawo gwa kwongera ku kkampuni n'ebitongole ebivaamu ssente, tulina okukimanya nti omusolo gusaanidde okukozesebwa okufunza enjawulo wakati w'abagagga n'abaavu kyokka guno gulabika nga gwakwongera ku gigaziya anti abasinga ku bagenda okuggyibwako omusolo be baavu abeerwanako okufuna ku ssente.\nMu ngeri y'emu okussa omusolo ebitundu 10 ku 100 ku bifumbibwa nga emigaati, keeki n'ebirala ate nga giri ku babifumba bokka kigenda kulemesa bangi okukola kuba mu kiseera kino bigenda kulinnya ebbeeyi ekigenda okugoba bakasitoma ate nga nabyo bangi babadde babiyingidde.\nN'olwekyo omusolo guno gwabadde gwetaaga okwongera okutunuulira n'okulowooleza nga tegunnaba kussibwa mu nkola kuba gwandizing'amya enkulaakulana mu ggwanga.\nNabikolo agamba nti, lumu nnyina yakyalira abaana n’agulayo akasawo akatereka ssente, wabula ye bwe yakalaba n’afuna ekirowoozo eky’okuluka ensawo.\nYakayiwa nga bw’alabirako bwe bakaluka era ne batandika. Kati tuluka ensawo mu sayizi ez’enjawulo nga bazitunda wakati wa 30,000/- ne 80,000/-. Ate ‘buwaleti’ bwa 15,000/-, eby’oku matu 5,000/-, eby’omu bulago 10,000/-, eby’oku mmeeza 150,000/-, emisipi 5,000/- n’ebirala.\n“Tusinga kubitunda mu myoleso, amasomero n’amatendekero ne kkampuni ez’amaanyi.\nTutendeka abakyala n’abavubuka okukola ebyemikono ku fiizi ezitandikira ku 50,000/- oluvannyuma lw’okufuna abantu ab’enjawulo nga batusaba okubatendeka.”\nOkusobola okwongera ku nnyingiza twasalawo okutandika okulunda enkoko ekika kya Kuroiler era twatandika n’enkoko 300 ze twatunda ku myezi 9 nga zimaze okubiikira emyezi ena ne njaluza obukoko obulala.\nWano twayaluzanga obukoko 200 buli wiiki nga tubutunda 2,500/-. Twafunanga 500,000/- buli lwaluza, olwo omwezi nga buba 2,000,000/- okuva mu bukoko.\nTwatandika okubufuna ng’enkoko za myezi etaano. Oluvannyuma enkoko twazitunda ku 25,000/- enkazi ate empanga 35,000/-.\nNnina obulwadde bwa asima era lumu nga tuli mu mwoleso, nnasisinkana abalunda obugubi nga bagamba nti amagi gaabwo gawonya asima kwe kutandika okugagula kyokka nga doozi y’amagi ya 2,000/-.\nBaze bwe yalaba kimuyingira nnyo yasalawo tutandike okubulunda. Mu kiseera kino tulina obunyonyi 165 nga ku buno 50 bubiika amagi 20 olunaku nga buli ggi lya 1,000/-.\nBa Nalwanga bali ku 0704195756.\nBajeti ya KCCA eyongedde okukalubya Kampala


Tetugenda kukkiriza muyizi ali lubuto mu massomero ga kkanisa, Omulabirizi Ssebaggala ebya Gavumenti abigaanye - Watchdog Uganda\nTetugenda kukkiriza muyizi ali lubuto mu massomero ga kkanisa, Omulabirizi Ssebaggala ebya Gavumenti abigaanye\nin Education, Luganda, News\nOmulabirizi w'obulabirizi bwe Mukono James William Ssebaggala,, ekifananyi kya URN\nOMULABIRIZI w’obulabirizi bwe Mukono Kitaffe mu Katonda James William Ssebaggala ebya Gavumenti okukkiriza abayizi abali embuto okudda mu massomero abigaanye mu massomero ge Kkanisa, agamba nti bamale kuzaala balyoke bakomewo nga abayizi sso ssi ng’abazadde.\nOmulabirizi agamba nti kino akikoze mu bulabirizi obw’eMukono bwokka bwatwala, Oluvanyuma lw’okwefuumitiriza wamu n’olukiiko olutwala obulabirizi ne basalawo nti abaana abali embuto bonna basooke bazaale olwo badde ku massomero nga bwe kyalambikibwa Gavumenti.\nOkwogera bino abadde asisinkanye bannamawulire mu offiisi ye ku mande, nga wano wasinzidde nategeeza nti bakilabye nga abayizi bano tebagenda kwetaaya bulungi ku massomero, nga batya okuyeyezebwa banaabwe, bayizi banaabwe okubalaba nga abantu abakulu, okutawanyizibwa obubonero bwa bakyala abali embuto omuli n’okusesema, okulwala lwala buli kadde ekiyinza okubaviirako okuyisibwa obubi nga bali ku massomero ne bilala.\nOno agamba nti tebanyomodde kiragiro kya Pulezidenti, kubanga nabo baagala abaana abo basome saako n’okufuna obulamu obweyagaza mu maaso nti kyokka bakilabye nga kijja kuba kizibu nnyo eri abayizi abo n’amassomero g’obukulisitaayo kwe kusalawo abaana abo basooke bamale okuzaala abaana babwe bakomewo basome tewali buzibu.\n“Twagala abaana bano bwe bamala okuzaala basooke babulirirwe okusobola okukakkanya ebirowoozo byabwe, era tutaddewo ekitongole ekigenda okukola omulimu guno nga tebanadda mu bibiina kusomesebwa” Omulabirizi Ssebaggala bwagambye.\nAyongeddeko nti anakuwalira wamu n’abaana bano abakabasanyizibwa abasajja abatalina kisa eri abaana abato, nagamba nti nga ekkanisa bakivumirira.\nEkiragiro kino mu kiseera kino kimaze okutuuka mu buli ssomero ly’obulabirizi bwe Mukono, era abakulira amassomero gano basabiddwa okussa mu nkola okusalawo kw’olukiiko olw’okuntikko olw’obulabirizi.\n60 be basunsuddwa okuva mwabo poliisi be yayoola ababbira ku Northern Bypass, Enanga\nDr. Aceng : Dr. Atwine, a smashing ratio of leaders sailing Uganda throughout the coronavirus pandemic


Bukedde Online - Bakutte ebyokulwanyisa bya Korea\nBakutte abadde yeeyita dokita n'abba abalwadde\nAsobeddwa kibuyaga bw'asudde ennyumba ye\nBakutte ebyokulwanyisa bya Korea\nPalamenti etandise okunoonyereza ku babaka...\nEMMEERI ya North Korea ebadde ekubyeko ebyokulwanyisa bagikutte ng’ebalaamiriza eyolekera Misiri, ekyongedde obunkenke n’akeetereekerero k’olutalo wakati w’amawanga abiri Amerika ne North Korea.\nAbakungu b’amawanga amagatte abakola ku byokwerinda be baakutte emmeeri ya North Korea kyokka baamaze kutemezebwako bambega ba Amerika. Eby’okulwanyisa ebyabadde ku mmeeri, abaabadde babitambuza baabadde beefudde abatambuza eky’obugagga ky’omu ttaka ekya “ iron ore”, era nga balaga nti bamutwala Misiri.\nKyokka abajaasi ba Amerika bwe beekebezze emmeeri baasanzeemu bbomu ekika kya guluneedi ezisukka 30,000 nga zibikkiddwaako langi za Cambodia.\nEmmeeri eno eya Pulezidenti wa North Korea, Kim Jong-un we baagikwatidde Amerika yabadde yaakalabula Misiri ku mmeeri eno eyabadde ejja mu ggwanga lyabwe. Okunoonyereza okwakolebwa ekitongole ky’amawanga amagatte kwalaze nga bwe waliwo abasuubuzi mu Misiri abaabadde balagirizza ebyokulwanyisa bino.\nAmerika erumiriza Misiri okuba nga yabadde egezaako okubikkirira ebyokulwanyisa bino, kuba wadde baabadde bamaze okubibategeezaako naye tewali kinene kye baakoze. Kyokka omwogezi w’ekitebe kya Misiri e Washington yategeezezza nti be baawaddewo amawulire g’entambula ya mmeeri eno ekyagireetedde okukwatibwa.\nYasambazze nga bwe batayinza kukolagana na North Korea mu kiseera kino ng’ekibiina ky’amawanga amagatte kyagiteekako nnatti.\nDavid Thompson, omukugu mu kunoonyereza ku kitebe kya Centre for Advanced Defence Studies, mu kibuga Washington yagambye nti North Korea erudde nga yeeyambisa embeera obukodyo bw’okubuzaabuza nga bawagira ebikolwa by’okuvujjirira ebyokulwanyisa nnamuzisa.\nMu kiseera kino tekimanyiddwa kigenda kuddirira oba ng’eno y’eneeba emmanduso y’olutalo lw’amawanga gombi agaludde nga tegalima kambugu. Pulezidenti wa North Korea Kim Jong-un yalabula dda Amerika nga bw’ayinza okugikuba.\nEbibuuzo ebikyebuuzibwa ku nfa y'omugagga Alseyed Ali Abdul Jabar\nBakutte abadde yeeyita dokita n'abba...\nPOLIISI eriko omusajja gw'ekutte abadde yeeyita omusawo mu ddwaaliro lya Kawempe National Refferal Hospital. Kigambibwa...\nEddy Kenzo akomyewo ku butaka:...\nAsobeddwa kibuyaga bw'asudde ennyumba...\nNanfuka agamba nti ennyumba yagudde ku Lwokusatu lwa wiiki ewedde mu nkuba eyatonnye ng’erimu ne kibuyaga\nOmulabirizi Lubowa akyalidde Mutebi...\nE Bungereza yayaniriziddwa Abakristaayo ne Rev. Nathan Ntege. Mu maka ga Ntege Omulabirizi Mutebi ne mukyala we...\nPoliisi erambuludde engeri gy'okufunamu...\nOLUVANNYUMA lw’omugagga Ali Jabar okuyingira n’emmundu mu ddwaaliro lya Kampala Independent Hospital n’agikwasa...


6 Kubanga n'ekyo kivudde mu Isiraeri; omukozi ye yakikola, so si Katonda n'akztono: weewaawo, ennyana ya Samaliya erimenyekamenyeka.\n14 Kubanga\tIsiraeri yeerabidde Omukozi we, n'azimba amayumba; era Yuda ayongedde ebibuga ebiriko enkomera: naye ndiweereza omuliro ku bibuga bye, era gulyokya ebigo byabyo.\n7 Ennaku ez'okubonererezaamu zituuse, ennaku ez'okusasuliramu zituuse; Isiraeri alikimanya: nnabbi musirusiru, omusajja alina omwoyo alaluse, olw'olufulube lw'obutali butuukirivu bwo, era okubanga obulabe bungi.\n15 Obubi bwabwe bwonna buli mi Girugaali; kubanga eyo gye nnaba. kyayira: olw'obubi obw'ebikolwa byabwe ndibagoba mu nnyumba yange: siribaagala nate; abakungu baabwe bonna bajeemu.\n17 Katonda wange ali basuula kubanga tebaamuwulira: en baliba mmomboze mu mawanga.\n9 Sirituukiriza busungu bwange obukambwe, siridda kuzikiriza Efulayimu: kubanga nze Katonda so siri muntu; Omutukuvu ali wakati wo: so siri yingira mu kibuga.\n10 Balitambula okugoberera Mukama, naye aliwuluguma ng'empologoma: kubanga aliwuluguma, n'abaana abato balijja nga bakankana okuva ebugwanjuba\n8 Musuubuzi, minzaani ey'obulimba eri mu mukono gwe: ayagala okujooga. 8 Efulayimu n'ayogera nti Mazima ngaggawadde, nneefudde ebintu: mu kutegana kwange kwotma tebalindabako butali butuukirivu bwonna obwandibadde ekibi\n10 Era nayogeranga ne bannabbi, era rmyongedde okwolesebwa; era nagereranga engero mu mukono gwa bannabbi.\n14 Efulayimu asunguwazizza nnyo nnyini: omusaayi gwe kyeguliva gusigala ku ye, n'ekiwme kye Mukama we alikimusasula.\n2 Awo kaakano beeyongerayongera okwonoona, era beekoledde ebifaananyi ebisaanuuse ne ffeeza yaabwe, esanamu ng'amagezi gaabwe bo bwe gali, zonna mulimu gwa mukozi: bazoogerako nti Abasajja abasalassaddaaka banywegere ennyana.\n3 Kyebaliva babeera ng'ekire eky'enkya, era ng'omusulo oguggwaako nga bukyali, ng'ebisusunku embuyaga ez'skazimu bye zitwala okubiggya mu gguuliro, era ng'omukka oguva mu kituli ogufuluma.\n6 Ng'eddundiro lyabwe bwe lyabanga, bwe bakkutanga bwe batyo; bakkuta, omutina gwabwe ne gavegulumiza; kyebavudde banneerabira nze.\n10 Kabaka wo nno ali ludda wa, akulokole mu bibuga byo liyonna? n'abalamuzi bo be wayogerako nti Mpa kabaka n'abakungu?\n12 Obutali butuukirivu bwa Efiilayimu busibiddwa; ekibi kye kitere keddwa.\n13 Obubalagaze\tbw'omukazi alumwa okuzaala bulimutuukako: ye mwana atalina magezi; kubanga ekiseera kituuse aleme okulwa mu kifo omuyita abaana nga bazaalibwa.\n15 Newakubadde ng'alina ebibala bingi mu baganda be, embuyaga ez'ebuvanjuba zirijja, omukka gwa Mukama ogulinnya okuva mu ddungu, oluzzi lwe ne lukalira,\tensulo\tye n'eggwaawo: alinyaga ebibya byonna ebisanyusa ebyaterekebwa.\n2 Mutwale ebigambo wamu nammwe, mukomewo eri Mukama: mumugambe nti Ggyawo obutali butuukirivu bwonna, okkirizeeko ebirungi: bwe tutyo tunaasasula ekiweebwayo eky'omu mimwa gyaffe, ng'ente ennume


Bukedde Online - Omupoliisi bamukubye amasasi 150 mu lujjudde\nAbatemu bannyonnyodde Poliisi ebiwuniikiriza,...\nIvan Guzman eyadda mu kifo kya kitaawe.\nABAYAGA beesomye, bakubye omuduumizi wa poliisi amasasi 150 lwa kukulembera kikwekweto ekyakutte omuyaga ow’amaanyi mu ggwanga agattibwe ku kitaawe eyakwatibwa gye buvuddeko era ng’ali mu nkomyo mu Amerika.\nBaamulinnye kagere ku Lwokusatu ku makya ssaawa 3:00 okuva okumpi n’amaka ge nga takitegedde n’agenda ku dduuka okubaako by’agula alyoke agende ku mulimu.\nMmotoka ye eyaabuyonjo enjeru eyabadde evugibwa omuyambi we, yabadde egobererwa mmotoka endala ayaabuyonjo emmyufu eyabaddemu abatemu ababiri ab’emmundu lwasamayinja nga bavugibwa omuntu omulala.\nOwapoliisi olwayimiridde ku dduuka waayise obutikitiki nga bubiri n’abatemu nga babuuse mu yaabwe eyasimbye amabega w’eyiye ne basasira amasasi emmotoka y’owapoliisi okuva erudda n’erududda agaabaliddwa oluvannyuma nga gaaweze 150 abaabaddemu ne bafa n’emmotoka yaabwe ng’ewomoggoddwaamu agatuli okusinziira ku mawulire ga DailMail ag’e Bungereza.\nEnsiitaano eyasse ofiisa, Eduardo 'N,' 32, abadde omuduumizi w’ebikwekweto mu poliisi mu kibuga Culiacan mu ssaza ly’e Sinalo mu ggwanga lya Mexico, yamaze obutikitiki 30 bwokka nga buli mmundu ku bbiri ezaakozeseddwa efulumizza amasasi agasukka mu 70 okutta omuntu omu!\nBaabadde bamulanga kuduumira kikwekweto ekyakwata omuyaga, Ovidio Guzmán López, 28 nga 17 October, 2019. Ovido mutabani wa ssaabayaga, Joaquín El Chapo asuubula enjaga ng’essaawa eno yasibibwa mu Amerika obulamu bwe bwonna mu July w’omwaka guno.\nOvido ng’akwatiddwa poliisi ya Mexico eyali ewagirwa Amerika nga naye ekigendererwa kyali kya kumutwala asibwe ne kitaawe, mukulu we Iván Archivaldo Guzmán ng’ayakulira abayaga, yabalagira okulumba amagye ne poliisi bubeefuka era emmundu eyasekera mu bibuga eby’enjawulo, yawaliriza Pulezidenti wa Mexico okulagira Ovido ayimbulwe.\nOlutalo ku olwo lwamala essaawa nnya ne lufiiramu abapoliisi bangi n’abantu baabulijjo n’emirimu ne gisannyalala olunaku lwonna ng’abantu badduse bali waka beekukumye.\nPulezidenti wa Mexico, Andrés Manuel López Obrador yagezaako okwewozaako lwaki yayimbudde omuyaga atigomya abantu ng’abaguza ebitamiiza ebivuddeko empisa okufa mu bavubuka mu ggwanga eryo n’agamba nti yali ayagala kukomya kittabantu ekyali kibaluseewo wakati w’amagye, abayaga ne poliisi y’eggwanga lye.\nOlutalo lwafiiramu abantu 13 ng’abasinga baafiira mu ddakiika omunaana ezaasooka nga lutandise kubanga nalwo lwatandika tewali alusuubidde.\nNg’ayimbuddwa, Ovido yavumaavuma abapoliisi bonna abeenyigidde mu kikwekweto ekyali kimuyodde.\nWaakayita wiiki ssatu zokka n’eyakulira ekikwekweto ne bamutta. Mexico, emu ku nsi ezisingamu abayaga, n’ebeerera ddala ku bunkenke olw’omuyaga oguvudde ku bayaga.


Bukedde Online - Owa North Korea yejjusizza ku by'okutta omusajja wa South Korea\nKibalama ayogedde lwaki yakyusizza bye yabadde asoose okwogera\nAMAGYE ga North Korea okutta munnansi wa South Korea gwe baasanze abuuse ensalo ng’ali mu mazzi gaabwe biranze. Batadde akazito ku Pulezidenti Kim Jong Un ne bayiwa abaserikale ku nsalo nga bateevuunya.\nKim agenze okulaba ng'embeera yeeyongera okusajjuka n'avaayo mu kyama n'aweereza munne owa South Korea, Moon Jae-in obubaka akkakkanye embeera baleme kwolekera mbeera ya kuyiwa musaayi.\nEkikolwa kino aba South Korea bakitapuse ne babifulumya eri abantu nga bategeeza nti Kim yeetonze olw'abajaasi be okutta omuntu atalina musango n'omulambo ne bagukumako omuliro nga bagamba nti baabadde batangira Corona.\nObubaka Kim bwe yaweerezza yagambye nti kino kyabadde kikolwa kya bulagajjavu ekyatuuseewo mu ngeri eyabadde tesuubirwa so nga kyabadde kisobola okwewalika okusinziira ku butendeke abaserikale be bwe balina.\nKu Lwokubiri abaserikale ba North Korea baasanze omusajja omuvubi munnansi wa South Korea ng'asaze ensalo mu mazzi ayingidde mu North ne bamusindirira amasasi agaamuttiddewo n'omulambo gwe ne bagukumako omuliro mu ngeri ey'obukambwe ennyo. Bino we bijjidde ng'amawanga gombi gali mu kaweefube okutereeza enkolagana yaabwe kyokka buli lwe babeera ng'abatereera nga wajjawo ekikolwa ekisajjula embeera.\nSouth Korea ng'eri emabega wa munywanyi waayo Amerika, baategeka enteeseganya wakati wa Pulezidenti Kim n'e Amerika okukomya okuweesa eby'okulwanyisa nnamuzisa. Enteeseganya zino zagwa butaka n'omulundi ogwasembayo ne baabuka nga tebakkaanyizza.\nBino bwe byaggwa waaliwo enteekateeka okulaba nga North ne South bongera okwetereeza mu nkolagana yaabwe wabula mu March w'omwaka guno abajaasi b'amawanga gombi baawanyisiganya amasasi ku bitundu by'oku nsalo ne kiteekawo obunkenke okumala ekiseera. July w'omwaka guno, pulezidenti Kim Jong Un yazzeemu okutabuka ne South lwa kufulumya bifaananyi ebityoboola mukyala we, Ri Sol Ju.\nYalabudde nti kino bwe kitakomezebwa bunnambiro, waakulagira amagye galumbe babakube awabi abamalemu ejjoogo, okutyoboola n'okusambirira amakaage.\nObubaka Kim bwe yaweerezza yakkirizza nti, abajaasi be baakubye omusajja amasasi 10 agaamusse wabula n'akiggumiza nti omusajja ono yabadde asaze ensalo ng'ayingidde mu North mu ngeri emenya amateeka era abakuuma ensalo baamukubye nga basinziira ku biragiro bye balina.\nWabula minisitule y'ebyokwerinda mu South Korea yategeezezza nti omusajja ono baasoose kumutulugunya oluvannyuma ne bamukuba amasasi agaamusesebbudde omubiri ate ne baguteekera omuliro.\nEmikutu gy'amawulire mu South Korea gyategeezezza nti omusajja ono abadde n'ebizibu ng'abadde yaakamala okutabuka ne mukyala we bw'atyo n'asalawo okwewungula agendeko mu mazzi anoonyeze abaana be ekyokulya.\nEttemu lino eryasajjudde embeera ne lituuka n'okuwaliriza Kim okwetonda so ng'amanyiddwa ng'omusajja atatya biduduma, lyabaddewo omulundi ogwasoose mu myaka 10, amagye ga North okukkakkana mu munnansi wa South ne bamutta.\nOwa South Korea ayanukudde\nPulezidenti Moon Jae-in yagambye nti eggwanga lye terigenda kugumiikiriza jjoogo erifaana bwe liti n'asaba mukulu munne okutwala obuvunaanyizibwa ku kyakoleddwa mu ngeri ematiza nti ddala bye yawandiise bye yabadde ategeeza.\nOlukiiko lw'ebyokwerinda (National Security Council) mu South lwafulumizza ekiwandiiko nga lugamba nti si lumativu era Kim talina nsonga ematiza gye yabadde asobola kubawa lwaki baakubye omuntu amasasi.\nAbamu baabadde bagamba nti ensonga eno teyinza kumalirizibwa bwetyo.\nAMAGYE ga North Korea okutta\nmunnansi wa South Korea gwe\nbaasanze abuuse ensalo ng'ali\nmu mazzi gaabwe biranze.\nBatadde akazito ku Pulezidenti\nKim Jong Un ne bayiwa abaserikale\nku nsalo nga bateevuunya.\nKim agenze okulaba\nng'embeera yeeyongera okusajjuka\nn'avaayo mu kyama\nn'aweereza munne owa South\nKorea, Moon Jae-in obubaka\nakkakkanye embeera baleme\nkwolekera mbeera ya kuyiwa\nEkikolwa kino aba South\nKorea bakitapuse ne babifulumya\neri abantu nga bategeeza\nnti Kim yeetonze olw'abajaasi\nbe okutta omuntu atalina musango\nn'omulambo ne bagukumako\nomuliro nga bagamba nti\nbaabadde batangira Corona.\nObubaka Kim bwe yaweerezza\nyagambye nti kino kyabadde\nkikolwa kya bulagajjavu ekyatuuseewo\nmu ngeri eyabadde\ntesuubirwa so nga kyabadde\nkisobola okwewalika okusinziira\nku butendeke abaserikale be bwe\nKu Lwokubiri abaserikale ba\nNorth Korea baasanze omusajja\nomuvubi munnansi wa South\nKorea ng'asaze ensalo mu\nmazzi ayingidde mu North ne\nbamusindirira amasasi agaamuttiddewo\nn'omulambo gwe ne\nbagukumako omuliro mu ngeri\nBino we bijjidde ng'amawanga\ngombi gali mu kaweefube okutereeza\nenkolagana yaabwe kyokka\nbuli lwe babeera ng'abatereera\nnga wajjawo ekikolwa ekisajjula\nSouth Korea ng'eri emabega\nwa munywanyi waayo Amerika,\nwakati wa Pulezidenti Kim n'e\nAmerika okukomya okuweesa\nEnteeseganya zino zagwa butaka\nn'omulundi ogwasembayo ne\nbaabuka nga tebakkaanyizza.\nBino bwe byaggwa waaliwo enteekateeka\nokulaba nga North ne\nSouth bongera okwetereeza mu\nnkolagana yaabwe wabula mu\nMarch w'omwaka guno abajaasi\nb'amawanga gombi baawanyisiganya\namasasi ku bitundu by'oku\nnsalo ne kiteekawo obunkenke\nJuly w'omwaka guno, pulezidenti\nKim Jong Un yazzeemu\nokutabuka ne South lwa kufulumya\nmukyala we, Ri Sol Ju. Yalabudde\nnti kino bwe kitakomezebwa\nbunnambiro, waakulagira amagye\ngalumbe babakube awabi\nabamalemu ejjoogo, okutyoboola\nyakkirizza nti, abajaasi be\nbaakubye omusajja amasasi 10\nagaamusse wabula n'akiggumiza\nnti omusajja ono yabadde asaze\nensalo ng'ayingidde mu North\nmu ngeri emenya amateeka era\nabakuuma ensalo baamukubye\nnga basinziira ku biragiro bye\ny'ebyokwerinda mu South Korea\nmu South Korea\nnti omusajja ono\nne mukyala we\nagendeko mu mazzi\nembeera ne lituuka\nmyaka 10, amagye\nga North okukkakkana\nwa South ne


Nambooze Ne Kagimu Bali Ku Ki? – NBS TV\nNambooze Ne Kagimu Bali Ku Ki?\nOmubaka wa municipali ye Mukono Betty Nambooze Bakireke ne Meeya wekibuga kino Kagimu bafuuse kabwa nango ngentabwe eva ku nteekateeka eyokumenyawo paaka Nambooze kyawakanya songa meeya agamba abantu bagya kuliyirirwa baveewo kuba enkulakulana eyina okukolebwaawo.\nKakati akakiiko ka Palamenti akakola kunsonga za Gavumenti ezebitundu sabbiiti egya bolekera Mukono okwetegereza ensonga era , meeya Kagimu agamba nti talina kyatidde bwekuba kubalinda abalinze namaddu.\nEyakubwa Amasasi Alulojja\nEkyoto: Abayizi Babonereze Batya?\nOkuwaandisa Abalimi Kinabagasa?\nPregnancy Complications and How to Manage\nKamwokya Ghetto Strike over Bobi Wine


Engero za Baibuli: Yesu Ayigiriza ku Lusozi - Omukutu Omutongole ogw’Abajulirwa ba Yakuwa ku Internet\nLABA Yesu atudde. Ayigiriza abantu bano bonna ku lusozi mu Ggaliraaya. Abo abatudde okumpi naye bayigirizwa be. Alonze 12 ku bo okubeera abatume be. Abatume bayigirizwa ba Yesu ab’enjawulo. Omanyi amannya gaabwe?\nWaliwo Simooni Peetero ne muganda we Andereya. Ate waliwo Yakobo ne Yokaana, nga nabo ba luganda. Omutume omulala naye ayitibwa Yakobo, era n’omulala ayitibwa Simooni. Abatume babiri bayitibwa Yuda. Omu ye Yuda Isukalyoti, ate Yuda omulala era ayitibwa Saddayo. Ate waliwo Firipo ne Nassanayiri (era ayitibwa Battolomaayo), era ne Matayo ne Tomasi.\nOluvannyuma lw’okukomawo okuva e Samaliya, Yesu yatandika okubuulira omulundi ogusooka nti: ‘Obwakabaka obw’omu ggulu buli kumpi.’ Omanyi obwakabaka obwo kye ki? Ye gavumenti yennyini eya Katonda. Yesu ye kabaka waayo. Ajja kufuga okuva mu ggulu era aleete emirembe ku nsi. Obwakabaka bwa Katonda bujja kufuula ensi yonna olusuku lwa Katonda.\nWano Yesu ayigiriza abantu ku bwakabaka. ‘Eno ye ngeri gye mwandisabyemu,’ bw’atyo bw’annyonnyola. ‘Kitaffe ali mu ggulu, erinnya lyo liweebwe ekitiibwa. Obwakabaka bwo bujje. By’oyagala bikolebwe ku nsi, nga bwe bikolebwa mu ggulu.’ Abantu bangi bagiyita ‘Essaala ya Mukama Waffe.’ Abalala bagiyita Eya ‘Kitaffe.’ Oyinza okugyogera yonna?\nYesu era ayigiriza abantu engeri buli omu gye yandiyisizzaamu munne. ‘Yisa abalala nga bw’oyagala bakuyise,’ bw’atyo bw’agamba. Tosanyuka abalala bwe bakuyisa mu ngeri ennungi? N’olwekyo, Yesu agamba, twandiyisizza abantu abalala mu ngeri ennungi. Tekiriba kirungi nnyo mu lusuku lwa Katonda ku nsi nga buli omu yeeyisa bw’atyo?\nMatayo essuula 5 okutuuka ku 7; 10:1-4.\nMu kifaananyi Yesu ayigiririza wa, era baani abo abamutudde ku lusegere?\nAmannya g’abatume 12 be baani?\nBwakabaka ki Yesu bw’abuulira?\nKiki Yesu ky’ayigiriza abantu okusaba?\nYesu ayigiriza ki ku ngeri abantu gye bandiyisizzaamu bantu bannaabwe?\nTuyinza tutya okulaga nti tufaayo ku mbeera yaffe ey’eby’omwoyo? (Mat. 5:3; Bar. 10:13-15; 1 Tim. 4:13, 15, 16)\nMatayo 5:23, 24 ziraga zitya nti enkolagana yaffe ne baganda baffe erina akakwate n’enkolagana yaffe ne Yakuwa? (Mat. 6:14, 15; Zab. 133:1; Bak. 3:13; 1 Yok. 4:20)\nNgeri ki ezimu ez’okwegulumiza Abakristaayo ze basaanidde okwewala? (Luk. 18:11, 12; 1 Kol. 4:6, 7; 2 Kol. 9:7)\nYesu yayigiriza ki ku kwesiga Yakuwa okutuwa bye twetaaga? (Nge. 16:4; Zab. 37:25; Baf. 4:6)\nEkyokulabirako ekyogerwako mu Matayo 7:5 kituyigiriza ki? (Nge. 26:12; Bar. 2:1; 14:10; Yak. 4:11, 12)\nOkuyigiriza okw’Oku Lusozi Okumanyiddwa Ennyo\nLaba ebintu ebikulu Yesu bye yayogerako ng’ayigiriza.


Abantu 150 basulirira kusendebwa ku ttaka e Lwengo - Radio Simba, The Best Luganda Station in the World !\nAbantu 150 basulirira kusendebwa ku ttaka e Lwengo\nDecember 6, 2018 Mubiru AliLatest NewsNo Comments\nAbantu abasoba mu 150 mu ggombolola y’e Ndagwe mu Disitulikiti y’e Lwengo be boolekedde okugobwa ku ttaka olwa bannaddiini be bayise ba ‘Bbulaaza’ abagambibwa okwekobaana n’akulira Poliisi y’e Ndeeba, Micheal Nanywa Mwema kw’ossa n’akulira eby’ettaka ku Disitulikiti, Livingstone Ssenyomo ne balibagobako nga bakozesa eryanyi.\nBano nga bava ku byalo bitaano okuli Gayaaza, Kakindu, Kibinge – Kito, Kabingo ne Kijjwala be bali mu kattu olw’obukwakkulizo obwabaweereddwa okwamuka ettaka lino kw’ossa n’okuggala enzizi zonna kwe babadde basena amazzi agalabirira amaka gabwe n’ebisolo byabwe.\nEkisinze okubeewuunyisa be bannaddiini bano okupunta ettaka lyabwe amatumbibudde nga bayambibwako omuserikale OC Mwema ng’akaalakaala n’emmundu era mu kusooka bwe baamuloopera ba bbulaaza bano yeerema okutunula mu nsonga zaabwe.\nBagamba nti n’akulira ebyettaka mu Lwengo, Livingstone Ssenyomo agambibwa nti ye yafunira ba Bbulaaza bano ebiwandiiko by’ettaka ebicupule era n’apeekanga abatuuze okumuwa ensimbi ze bagambye nti ziri mu bukadde.\nOmubaka w’ekitundu kya Bukoto Midwest, Joseph Muyomba Kasozi yasitukiddemu bukubirire okutaasa abatuuze n’abayimiriza obutava ku ttaka lino okutuusa nga bamaze okwetegereza ekyapa kya ba bbulaaza oba kiri mu mateeka. Omubaka Kasozi yalagidde Oc Mwema ne munne Ssenyomo okutegeeza abatuuze ekituufu kyokka ne bagamba nti abatuuze babawaayira kuba kyali kibakwatako okuwerekera ba bbulaaza bano okupunta ettaka awamu n’okubawa obukuumi.\nKasozi abalagidde obutadamu kusaalimbira ku ttaka lino yadde okulabikako mu kitundu kino okutuusa nga bafunye ekyenkomeredde mu kakiiko k’ettaka e Masaka. Yagumizza abatuuze nti bwe kinaazuulibwa ng’ekyapa kya babbulaaza bano kituufu era si baakugobwa ku ttaka baakuyita mu nkola ey’okusasula Landiroodi obusuulu.\nAmyuka RDC w’e Lwengo, Mariam Sseguya asabye abatuuze okubaloopera abantu abanAasalimbira ku ttaka lino era n’abasaba obutatwalira mateeka mu ngalo.\nPrevious Post Kabaka aveeyo ku nsonga za Kooki – Ndawula Next Post Poliisi etubidde n’ebintu by’abantu abaggwa mu nnyanja\nAsse mukyale we lwa 14000 – Mpigi\nDP etwala ba Police mu kkooti lwakutulugunya Dr. Lulume\nPoliisi ekutte Dereeva wa Gavumenti lwakuvugisa kimama


Bukedde Online - Grace Khan odduka ki si ggwe wampise?\nMuka Kakumba nnamba 2 eno embaga yamukeese...\nOMUYIMBI Grace Khan agudde ku kyokya. Bwe yalinnye ku siteegi n’ayita omuvubuka atemotyamotya ajje ku siteegi bayimbe bonna. Waliwo omuvubuka eyabadde yeewulira amazina ge nga ne sitamina agiweza eyayingiddewo. Grace Khan yasuddemu oluyimba lw’omukwano omuvubuka n’amulagako.\nBaasoose kuzina mazina ga weetiiye ng’omuwala yeekulukuunya akabina ke ku ffulaayi y’empale ya ggaayi enduulu n’evuga. Ekyaddiridde kumukwata munyigo. Grace Khan eyabadde yeesaze akagoye akamutippye ebintu byasoose ne bimunyumira kyokka yagenze okuwulira nga ffulaayi y’omuvubuka etabuse ne yeesikamu.\nOmuvubuka yayongedde okumunyweza nga bwamunyiga ku kabina n’okumukwata awabi n’atya n’ekyaddiridde kumwesikako n’adduka ku siteegi. Omuvubuka yamugoberedde nga bw’amugamba nti nnyabo komawo ggwe wampise.\nBaabadde ku Lagrand Hotel e Bwaise ku Idd. Grace Khan yawuliddwa ng’anyumiza banne nti omuvubuka yabadde ameze effumu mu mpale nga takyasobola kumugumiikiriza.\nAsimattuse okuttibwa omuzigu e Nkumba


Bukedde Online - Okusiigibwa amafuta si kulongoosa mubiri wabula n'omutima\nMuddeemu okusomesa abayizi emizannyo ginna...\nAbakristaayo bakubiriziddwa okulongoosa emitima gyabwe batumbula obwakatonda mu byonna bye bakola\nOmusumba Henry Lukyamuzi ng'asiiga abamu ku bazze mu kkanisa amafuta\nAbakristaayo mu kkanisa y'omutukuvu Steven e Kabowa basiigiddwa amafuta okulongoosa emibiri gyabwe balindirire okwaniriza Kristo ku mazaalibwa ge nga basaanidde.\nOmusumba w'ekkanisa eno, Henry Lukyamuzi ye yakoze omukolo guno mu kusaba okw'akawungeezi n'agamba nti, Abakristaayo balina okwerongoosa okuviira ddala ku mibiri gyabwe n'emitima bwe baba baakwaniriza omwana mu kitiibwa.\n"Amafuta si kwesiiga kunyereketa oba kutukula n'okulabika obulungi wabula kabonero ak'oku ngulu akooleka obumalirivu bw'oyo agasiigiddwa okukyuka afuuke omuntu omulungi eyeesiga Katonda we era akola ebituukiridde," Omusumba Lukyamuzi bwe yagambye.\nAbamu ku baana n'abantu abakulu abaabadde mu kusaba ne basiigibwa amafuta\nAbakristaayo bangi omwabadde abaana n'abantu abakulu baasiigiddwa amafuta era nga omubuulizi Ernest Nekambuuza eyabadde omubuulizi w'olunaku abantu yabakubirizza okuva mu nsenyi basomoke emigga olwo babeere abantu abasaanidde eri Katonda.\n"Ensenyi si bifo bye mumanyi ebitaliimu mazzi era ebijjudde omusenyu wabula by'ebikolwa ebitali bya bwakatonda ebibambadde nammwe bye mwenyigiramu okukola nga bino musaana okubireka.\nOmuntu alina Katonda emize egy'obulogo, okweraguza, obubbi okukuba abakazi n'okuyisa obubi abalala taba nagyo," Nekambuuza bwe yagambye.\nYasabye abakkiriza nti, nga baaniriza Kristo bavvuunuke ensenyi enkalu Katonda ajja kubatemera ekkubo mu mugga olwo bavvuunuke obuzibu bwe bayitamu obubakoza ebitagwanidde.\nSt. Steven Kabowa\nAvumiridde Abakristaayo abeekansa obuweereza bwa kkwaaya\nMARADONA Y'ANI Ye mwana owookutaano mu ffamire y'abaana 8. Yazaalibwa ku kyalo Lanus nga mayiro 25 okuva mu...\nLwaki Maradona mu Napoli gy...\nBAALI BAMUYAAYAANIRA; Yeegatta ku Boca Juniors kyokka okusobola okubeezaawo kiraabu eno, aba Boca Juniors baalina...


Bukedde Online - DP ekyali ya maanyi, ebulamu kukolera wamu - Lubega\nDP ekyali ya maanyi, ebulamu kukolera wamu - Lubega\nFarida, abubidde Abanigeria nâ€™ayitawo\nOkuloota ngâ€™omeze ekirevu bibeera bisir...\nMakulu kiÂ agali mu kubeera nâ€™ekitebe kya DP e Bungereza ne Ireland?\nDPÂ ngâ€™ekibiina kye kimu ku birwanirira demokulaase mu Afrika. Kale ebibiina ebirala ebirina ekigendererwa kye kimu byanguyirwa okukituukako.\nAte ne Bannayuganda bangiÂ abaluddeÂ e Bungereza\nAte ne Bannayuganda bangiÂ abaluddeÂ e Bungereza ne bafunayo nâ€™obutuuzeÂ tekibaggyaako kubeera Bannayuganda. Bali eyo naye baasigaza eddiini yaabwe, amawanga gaabwe nâ€™ebibiina byâ€™obufuzi bye bawagira.\nBuli lwe wagwaawo obuzibu eka mu Uganda Ettabi lya DP e Bungereza yeekolamu mangu omulimu okukungâ€™aanya obuyambi okutaasa abantu mu Uganda.\nEttabi lyammwe lirimu bammemba bameka?\nBali bammembaÂ 1,500 naye abajjumbize bali 846. Twakola ekibiina kyaffe mu Bungereza ekiyitibwa DP social Club ekikunga Bannayuganda okuva mu nsonda zonna mu Bungereza.\nKino kati kinkolera kakuyege okuwangula entebe yâ€™obwassenkaggale, DP esobole okununula Bannayuganda. Sinnafunayo anneesimbako,Â Dr. LuyombyaÂ eyali alaze obwagazi bwe yalaba nga tulina ebigendererwa bye bimu kwe kumpagira.\nTolowooza nti DP kati tekikyali kibiina kya byabufuzi wabula kimeeza kyâ€™abantu kwe boogerera ebibaluma?\nEyo yâ€™emu ku nsonga eyampalirizzaÂ okwesimbawo okukikulembera.Â DP kibiina kya byabufuzi era kya maanyiÂ wano mu ggwanga buli omu kyasuubira okutwala obuyinza essaawa yonna. DP ya maanyi nâ€™okusinga eya Ben Kiwanuka eyâ€™emyaka gya 1950.\nTulwana nnyoÂ okunyweza nâ€™okulemera ku bigendererwa byaffe. Ate tekiserebye, singa bwe gwali singa abali mu buyinza tekikyaboogeza bwama.\nKiki ekiyinza okubbulula ebibiina byobufuzi mu Uganda?\nBannayuganda balina okumanya kibiina ki ekilumirirwa ensi yaabwe. Edda twalina ebibiina byâ€™obweggasi , byadibizibwaÂ olwâ€™ebigendererwa byâ€™abantu abatono. Ettaka litundibwa mu bukyamu. Kale buli kibiinaÂ kirwane okulemera ku biruubirirwa byakyo.\nMayanja bamwanjudde n'akubira ennanga ku buko\nNsereko yasimattuse ogajambulwa\nOmubaka Nsereko kata aba NRM bamugajambule


Bukedde Online - Ab'endagwe mu Lwengo balaajana lwa Kabuyonjo\nBatutte omulambo ku disitulikiti lwa kubamma bbaluwa\nAb'endagwe mu Lwengo balaajana lwa Kabuyonjo\nSsekukkulu gye siryerabira: Nnayiwa enva...\nOmusajja atemyeko abantu 4 emitwe ne balowooza...\nAdded 10th December 2019\nBya Florence Tumupende\nSSENTEBE w'eggombolola y'e Ndagwe mu disitulikiti y'e Lwengo akubidde Pulezidenti Museveni omulanga ayimirize omusimbi gw'agabira abayimbi ne bannakatemba asooke ataase ku batuuze b'omukabuga ke Ndeeba aboolekedde okufa endwadde ezifubutuka mu kaabuyonjo ya Gavumenti eyajjjula nebulwako ayamba.\nKabuyonjo eno ekozesebwa abatuuze abasoba mu 1500 nga kwe kuli n'abasuubuzi abakolera mu katale kano akakazibwako ak'emibuulo nga mukiseera kino tebalina wakulaga beyambisa ensiko eriranyeewo.Yadde nga kaabuyonjo eno yajjula era ebadde ntono ddala bwogerageranya n'omuwendo gw'abantu abagikozesa.\nKazambi atandise okukulukutira mu mayumba g'abantu olw'enkuba efudemba ensangi zino eggukira mu kaabuyonjo eno olwo ne gujabagira ng'ekivundu kisaanikidde akabuga ekivudeko omuwendo gw'abalwadde abakwatibwa embiro n'okusesema okweyongera.\nEnsonga eno abavunanyizibwa ku by'obulamu okuli Dr.Godfrey Mutyogoma yatuuka dda mu wofiisi yaabwe nga abatuuze baze balimbibwa nga bwe bagenda okuyambibwa mu mwaka gw'ebyensimbi ogwagwa nga negyebuli kati tezimbibwanga.\nKino abatuuze bagamba nti balabika balekebwa emabega kuba n'ababaka ababakiikirira mu palamenti okuli omubaka Cissy Namujju nomubaka Joseph Muyomba Kasozi tebabafudeeko nga mukiseera kino batya n'okugimenyawo kuba mpaawo magombe gebaza.\nKateebe ategeezeza nti ensonga emukubisiza omulanga eri omukulembeze w'eggwanga asobedwako ewaka n'emukibira ng'ate ekifo aw'okuzimba kaabuyonjo endala wekiri kuba nga ye omuntu ssekinomu tasobola kugizimbira abatuuze bw'ogerageranya n'emitwalo 30 zafuna ng'omusaala gwa ssentebe ow'eggombolola.\nAbafumbi b'emeere n'ecaayi kwossa n'ebyokunywa amaduuka gabwe agasinga obungi baggagala olw'abaguzi abadduka mu kifo kino nga tebalaba nsonga lwaki balya kivundu kyereere ekifubutuka mu kaabuyonjo eno.\nNdagwe mu Lwengo\nBy’okola okutangira okuzaala omwana atannatuuka\nSsaalongo alese ekiraamo ekikakali: Bamuziise kiro mu ntaana ya ffuuti 20\nBatutte omulambo ku disitulikiti...\nOmuzungu eyasobya ku atanneetuuka...\nOmuzungu eyasobya ku atanneetuuka akwasizza abazadde


Eby'obufuzi e Lwemiyaga: Munnabyanfuna John Patrick Kateeba afungizza okusuuza Sekikubo ekifo ky'obubaka mu Palimenti - Watchdog Uganda\nEby’obufuzi e Lwemiyaga: Munnabyanfuna John Patrick Kateeba afungizza okusuuza Sekikubo ekifo ky’obubaka mu Palimenti\nJohn Patrick Kateeba ku kkono ayagala okusigukulula Sekikubo ku ddyo ku kifo ky'obubaka bwe Lwemiyaga mu Palimenti\nEby’obufuzi mu Ssaza lye Lwemiyaga mu Disitulikiti ye Sembabule byeyongeddemu ebbugumu oluvanyuma lw’omwana enzaaalwa ate omuvubuka embula kalevu John Patrick Kateeba okuvaayo avuganye ku kifo ky’omubaka mu Palimenti akikirira ekitundu kino.\nEkifo mu kiseera kino kirimu munnaNRM Theodral Sekikubo, era nga akimazeemu emyaka egisoba mu 10, nga abamu ku batuuze bagamba nti ekiseera kituuse bafune ku muntu omulala abakiikirira.\nOmukugu mu kubalirira ebitabo John Patrick Kateeba 33, yoomu ku bavuddeyo okuvuganya ekifo kino, era agamba nti mwetegefu okuttunka ne bonna abaagala ekifo kino kubanga agamba nti alina enkizo yamaanyi.\nOno gwe twasanze mu kitundu kye Lubaale e Lwemiyaga gyazaalibwa nga asisinkana abantu ab’enjawulo yategezezza Watchdog ebimukwatako wamanga;\nNazalibwa ku kyalo Lubaale mu mwaka gwa 1987, era bazadde bange ye mwami Patrick Kateeba ne maama Resty Kyomugisha bonna nga batuuze be Lubaale mu Ssaza lye Lwemiyaga e Sembabule.\nNatandika okusoma kwange mu ssomero lya Mayikalo, gye nava ne ngenda mu Lubaale Pulayimale eno gye namalira ekibiina kyange eky’omusanvu mu mwaka gwa 2001.\nEbibuuzo byagenda okudda nga nkoze bulungi nnyo yadde amassomero ge nasomeramu gaali ga kyalo, awo neegatta ku ssomero lya Kyeera Effective SS, Lwemiyaga SS, siniya yange ey’okuna ne ngituulira mu ssomero lya Comprehensive High School.\nNga bulijjo tewaali kizibu kyonna ebigezo byagenda okudda nga nze omu ku bayizi abaali bakoledde ddala obulungi mu mwaka ogwo, bazadde bange ne bantwala mu ssomero lya Mbarara Modern School gye nakolera siniya yange ey’omukaaga.\nWano nafuna ekifo mu Ttendekero lye Kyambogo mu Kampala ne nkola diguli yange esooka mu ssomo ly’okubalira ebitabo ne by’enfuna mu mwaka gwa 2011, natandika okukola emirimu gyange ne kkampuni emanyiddwanga BMR Associates.\nNakizuula nga nalina okweyongera okukuguka mu mulimu gw’okubala ebitabo era ne ngenda ku Ttendekero lya International Academy of Financial Management mu America, gye nafuukira omukugu mu kulambulula eby’enfuna.\nNeegatta ku Ttendekero lya Uganda Christian University e Mukono, ne nsoma Diguli yange ey’okubiri mu kuyiikuula amafuta ne nkozesa yaago era mu kiseera ekyo nali omu ku bayizi 3 abaasinga ekyampa omukisa okweyongerayo okusoma PHD yange mu kukulembera n’okuddukanya emirimu gye kyakola nakati.\nEmirimu Kateeba gyakozeeko\nNatandika okukola ne kkampuni ya BMR Associates gye nava nga nfuuse omubalirizi we bitabo omukulu, ne nkolako ne kitongole kya KAT Associates, bwe navaayo ne nfuulibwa akulira kkampuni ya babalirizi be bitabo eya Markhouse.\nOlw’obukugu bwe nail nfunye mu makkampuni ago, neegatta ku kitongole kye byempuliziganya ekye Ggwanga ki Uganda Broadcasting Cooperation (UBC) nga omubalirizi we bitabo omuto, amangu ddala ne nkuzibwa okufuuka akulira ekitongole kye bye nsimbi okumala emyaka 2.\nEyo navaayo ne ngenda mu kitongole ekivunanyizibwa ku kasiimo ka bakozi, Uganda Retirement Benefits Regulatory Authority nga akulira ebyensimbi gye nava ne nkwasibwa omulimu gw’okukulira ebye nsimbi mu kitongole ekivunanyizibwa ku ndaga muntu ki NIRA n’okutuusa kati gye nkolera.\nEmirimu gyange egy’okubala ebitabo ngikolera mu kkampuni ya J&K esangibwa mu Kampala.\nNdi muntu akwatibwako ennyo nga waliwo abantu abali mu mbeera embi, kubanga nange yadde nina we ntuuse naye tebibadde byangu, era nga yeemu ku nsonga eyantanula okwagala okuvuganya ku kifo ky’omubaka wa Lwemiyaga.\nObutafananako nga banange abalala bwe tuvuganya nze nazaalibwa Lwemiyaga, gye nakulira ate n’okusoma kwanga kwonna gye kwali nga teri ayinza kunnimba kintu kyonna yadde ebisoomoza abantu baffe mu kitundu.\nKateeba byasuubira okukolera Lwemiyaga.\nNga mpereddwa omukisa okukulembera abantu baffe, ngenda kulaba nga nsooka okugatta abantu baffe mu kiseera kino abeeyawuddemu olwe by’obufuzi, nga mbalaga ekkubo lye tulina okukwata nga bannaLwemiyaga, saako n’okulaba nga twanganga ebizibu ebitwolekedde okusobola okugenda mu maaso.\nNgenda kukunga abantu baffe okusobola okwenyigira mu byenkulakulana ebitandikira mu maka gaabwe, okuzaamu esuubi abavubuka n’abakyala baffe nga begattira mu bibiina bye nkulakulana basobole okufuna okuyambibwa okusitula emirimu gye bakola Lwemiyaga adde ku ntikko.\nEnguudo ennungi, Amazzi amayonjo, ebyemizanyo ne bilala byonna tujja kufuba okulaba nga bikwatibwako mu kiseera kye naaba mpereddwa okukulembera Lwemiyaga.\nJohn Patrick Kateeba musajja munnaKibiina ekiri mu buyinza ekya NRM lukulwe era nga mwetegefu okwenyigira mu Kamyufu ke Kibiina akabinda binda.\nMesach Semakula last man standing as politics, money tear Golden Band in pieces\nSpeaker Kadaga calls for support of Kamuli Development Plan


Ab'e Kasese baakuganyulwa mu nguudo ezigenda okukolebwa e Congo - New Vision Official\nAug 27, 2021 . 1 min Read\nAb'e Kasese baakuganyulwa mu nguudo ezigenda okukolebwa e Congo\nOBUKADDE bwa ddoola 330 bwe bugenda okweyambisibwa okukola enguudo 3 ezigatta Uganda ku Congo nga buli lumu lulina obu ...\nBino byayogerwa pulezidenti Museveni mu June w'omwaka guno bwe yali atongoza okukola enguudo zino wamu n'omukulembeze w'eggwanga lya Congo Felix Tshisekedi era nga Uganda yakussaamu ebintu 20 ku 100 ku ssente zino.\nOmubaka Kambale ng\nmunisipaali y'e Kasese Ferigo Kambale (NRM)ategeezezza nga kino bwe kigenda okumalawo obumulu naddala mu byokwerinda wakati w'amawanga gombi kubanga kyakwongera okunnyikiza obwasseruganda.\nKambale bino abyogeredde ku Fairway Hotel mu Kampala bw’abadde agattawo enkolagana wakati we n'ekitongole kya Uganda Council on Foreign Affairs ekiwa omwagaanya eri buli muntu oba ekitongole okwogera ku bizimba eggwanga..\nAbamu ku baabaddeyo mu mukolo guno\nKambale yayongeddeko nti Bannayuganda naddala e Kasese bagenda okufuna emirimu nga enguudo zino zikolebwa n'okufuna akatale k'ebyamaguzi naddala mu kiseera kino nga Kenya yateeka envumbo ku bintu ebimu okuyingira ensi yaabwe okuva mu Uganda gye buvuddeko.\nCongo erimu abantu abasoba mu bukadde 105 nga ssinga Bannayuganda bongera okutwala ebyamaguzi byabwe mu ggwanga lino kyandiyamba ku nnyingiza y'eggwanga n'ebannansi okukulaakulanira awamu.\nEbyabaddeyo mu lukiiko\nBasiimye omugenzi DJ.Emma owa CBS olw’okukulaakulanya ekitun...\nKitalo munnamawulire afudde emotoka emusabadde abadde agenda...\n'Tusaba palamenti eyise etteeka erikendeeza ku bajjanjabi mu...\nAbavubuka 3 abagambibwa okwenyigira mu kumenya amayumba e K...\nAba NUP baanukudde ekyokwegatta ku IPOD.\nOmusumba Ssenyonga awadde abavubuka amagezi okuwasa amangu b...


Bukedde Online - Sitampu etabudde olukiiko lw'ekyalo\nSitampu etabudde olukiiko lw'ekyalo\nAba Rotary bazimbidde Mengo etterekero ly'omusaayi...\nEddwaliro ly'e Kitebi liri "bubi"\nAdded 27th February 2017\nSitampu etabudde olukiiko l'ekyalo\nAbamu ku batuuze nga batabukidde mu lukiiko\nOLUKIIKO lw’ekyalo kye Masanafu Kinoonya zooni olwayitiddwa okulaga abatuuze obukulembeze obw’ekiseera lusasise ng’entabwe evudde ku bamu ku batuuze kubuuza agenda okubeera ne sitampu.\nBino byonna okubaawo mu lukiiko olwatudde ku Ssande nga lwajjumbiddwa abatuuze basoose kulagibwa akola nga Ssentebe w’ekyalo kino Nalongo Grace Tamuzadde Ssande ng’ono yeyazze mu bigere bya Salongo George William Seguya eyafa wiiki satu eziyise n'abalala baanaakola nabo ku lukiiko.\nNalongo Ssande yagambye nti Ssentebe Seguya ng'afudde sitampu yatwalibwa RCC Ntulume Bwabye wa Lubaga Mw Ntulume oluvannyuma n'ayita bonna abaali ku lukiiko ne basalawo nti yaba akola nga ssentebe okutuusa okulonda nga kulangiriddwa.\n“ Batuuze banange RCC Ntulume Bwabye yatuyita nga ensonga yonna yetololera ku kufuna bukulembeze kuba ssentebe waffe yafa era bwetwatuula ne basalawo nti nze mba nkola nga ssentebe okutuusa nga okulonda kwabonna kutegekeddwa” Nalongo Ssande bwe yategezezza.\nWabula Nalongo Ssande yabadde yakamaliriza okwogera omu ku batuuze Sepiriya Kabuuka nga obwedda y'akunga abatuuze okugenda mu lukiiko ng’akozesa ambulance y’omubaka Kasibante yakutte akazindaalo n'ategeeza nga abalondeddwa nga bwe baliwo mu bukyamu nga wano yeyabadde ensimbuko y’okutabuka kw’olukiiko.\nKabuuka bwe yakutte akazindaalo yagambye nti abalagiddwa ekyalo nga abakulembeze baliwo mu bukyamu nga kkooti yabasazaamu nga bbo abatuuze beebalina okwelondera abakulembeze baabwe ekyawalirizizza omuwandiisi Richard Ssonko okumulumba n'amusikako akazindaalo.\nEmbeera eno yawalirizza akulira poliisi ye Lugala Muzafaru Magumba okukwata akazindaalo n'ategeeza nga olukiiko bwaluyimirizza oluvannyuma lw’okukizuula nti abatuuze tebajja kusobola kuteesa n'alagira Kabuuka okuggyawo mmotoka y’emizindaalo n'abatuuze badde ewabwe .\nOmubaka wa Lubaga North mu paliamenti Moses Kasibante eyatuuse ng’olukiiko lwabuse yategeezezza nti abatuuze bwe baba tebamatidde b’ekubire enduulu ewa Meeya wa Lubaga Muky. Joyce Ssebuggwawo asobole kubalungamya kuba LC zonna mu kitundu kino ziri wansi we era nga mu kiseera kino balina okumanya alina sitampu.\nOkusika omuguwa ku ani anakulembera ekyalo kino kwatandika nga Ssentebe Seguya yakafa nga waliwo abaali baagala okubeeraa ne sitampu ekyawaliriza RCC wa Lubaga Ntulume Bwabye okugitwala okutuusa lwe yakwasiddwa Nalongo Ssande.\nOmu ku balongo abaazaaliddwa ne kizuulwa nga buli omu alina kitaawe wa njawulo afudde: Omulambo gubbiddwa mu ntaana\nAkubye omwana wa muliraanwa n'amumenya omukono poliisi emukutte


Bukedde Online - Tekinologiya wa Iran asannyalazza Amerika\nEnkola empya eya UNEB eyongedde obwesimbu...\nTRUMP yabadde takisuubira nti Iran erina tekinologiya asobola okusannyalaza ennyonyi za America! Kyamukubye wala ng’amagye ga Amerika gamutegeezezza nti ennyonyi musanvu ezeevuga zokka zicankalanyiziddwa nga ziri mu bwengula nga tezikyasobola kudda ku nkambi y’Abamerika.\nDrone ekika kya MQ - 1C Gray Eagle ezaabuze ku Bamerika oluvaannyuma lw’okukubwa mizayiro za Iran. Buli drone yabaddeko mizayiro ez’amaanyi nnya ekika kya Hellfire wansi nga bwe zifaanana.\nAmaanyi Iran yagaggye ku tekinologiya omupya gwe yasabuukuludde ku nkomerero y’omwaka oguwedde, kyokka Amerika ne banywanyi baayo okuli Bungereza, Bufaransa ne Germany ne batasooka kutegeera maanyi ga tekinologiya oyo.\nTekinologiya ono gwe baakozesezza okuketta mu nkambi ya Amerika e Iraq eya Ain al-Asad Airbase era enkambi eno Iran gye yakubyeko mizayiro wiiki ewedde.\nPulezidenti wa Iran Hassan Rouhani okwogeza amaanyi ng’alaalika amagye ga Amerika okwamuka amawanga ga Buwalabu, kigambibwa nti embavu yaziggye ku tekinogiya ono eyatandikiddewo edda okusattiza Donald Trump.\nMu kulaalika amagye ga Amerika agali mu nkambi ezaateekebwa mu kyondo kya Buwalabu, Rouhani yayogezza amaanyi g’atayogezangako mu byafaayo by’obukulembeze bwe era nga kigambibwa nti amaanyi yagafunye lwa tekinologiya ono eyatandise dda okukola “ebyamagero”.\nRouhani yagambye nti kiyamba Amerika okuggyayo amagye gaayo mu nkambi zonna Abamerika ze baateeka mu nsi za Buwalabu naddala e Iraq, n’agattako nti tewabaawo Mumerika yenna agamba nti tebaalabulwa ku biyinza okuddirira singa tebaggyaayo magye gaabwe.\nIran yasoose okukozesa tekinologiya ono ng’erumba enkambi ya Amerika eya Ain al-Asad Airbase. Tekinologiya ono akyali omupya, asannyalaza ennyonyi ennwaanyi eziba mu bwengula, olwo ne bakola olulumba ng’omulabe bamaze okumusannyalaza.\nEnnumba zino zaatandise ku saawa 7:35 wabula mu kiseera ekyo, Amerika yabadde esindise ennyonyi zaayo enkessi ezeevuga zokka ez’ekika kya MQ-1C Gray Eagles era zaabadde mu bwengula.\nAyatollah Khamenei ne Soleimani (ku ddyo) eyavuddeko embeera eriwo.\nTekinologiya wa Iran, y’omu ono agwa mu ttuluba lya Marine Air Defense Integrated System (MADIS), akola omulimu omulala ogw’okusannyalaza ennyonyi eziba zisindikiddwa okukola obulumbaganyi era ne ku mulundi guno kye yakoze n’asannyalaza ennyonyi za Amerika musanvu.\nBamuyunga ku bikompola bye bakuba mu bbanga ennyonyi ze baba baagala okusannyalaza we ziba zirabiddwa era amangu ago ennyonyi nga zitandikirawo okubutaabutanira mu bwengula. Tekinologiya ono akuba ekizikiza mu bwengula wonna ne wakwata enzikiza, ennyonyi nne zibulwa we zidda. Ennyonyi za Amerika zaamaze essaawa 4 nga ziri mu bwengula zicankalanye era kaweefube yabadde wa maanyi okuzitaasa.\nENGERI AMERIKA GYE YALWANYE OKUTAASA ENNYONYI ZAAYO\nAmerika ng’ekozesa ekitongole kyayo ekikessi wamu ne banywanyi baayo aba Israel, baabadde bafunye ku mawulire nti Iran erina akatiisa k’etegeka okukolawo era ne baddira abajaasi 1,500 abaabadde mu nkambi ne bayingira wansi mu mpuku mizayiro gye zaabadde tezisobola kutuuka.\nAbakugu bana abaabadde mu busenge obugumu ennyo era obuziyivu embeera yabatabuseeko nga balaba tebakyasobola kulondoola nnyonyi ze baabadde bavugira ku kompyuta, wabula ekizikiza ne kikwata wonna. Amerika bwe yafunye amawulire nti Iran etegeka okubalumba ne balowooza nti egenda kuyita ku ttaka.\nBaasindise ennyonyi zino mu bbanga okulondoola embeera, okuketta nga bwe zikuba ebifaananyi nga zikozesa “seetirayiti” okuweereza ebifaananyi ku kitebe ky’amagye mu Amerika (Pentagon).\nWabula Iran yabadde emaze okukozesa tekinologita waayo omupya n’esannyalaza ebimu ku byuma bya Amerika olwo n’ekuba mizayiro nga zookya ebifo ne waya engumu ennyo ze baakozesa okuyunga ebyuma bya Amerika ne banywanyi baayo ku mirongooti egiyunga ennyonyi ku nkambi mu kifo we bazirondoolera.\nBino byonna okutuuka okuvaayo, Sergeant Costin Herwig 26, omu ku bagoba b’ennyonyi abaabadde ku “misoni”, yabadde alojja nga bwe yasimattuse amagombe kubanga yategeezezza nti ekizikiza bwe kyakutte wonna n’awulira okubwatuka okw’amaanyi okwamaze essaawa ssatu nnamba n’awanika ng’amanyi nti obubwe bwabadde bukomye.\nYagambye nti waabaddewo okubwatuka era okubwatuka okwasoose kwakubye wonna era kwabuutikidde wonna n’enfuufu n’ekwata wonna ne baziyira nga balowooza oba oli awo baabadde babakubyemu omukka ogw’obutwa.\nOkusinziira ku Herwig nga bwe yategeezezza omukutu gwa AFP, yagenze okuwulira ng’okubwatuka okwabadde kwesudde ekifo we bali ebyazzeeko nga bibwatukira ku kifo kyennyini we baabadde n’asaba essaawa esembayo kyokka ne basimattuka.\nBino byonna Iran ebikola okwesasuza olwa Amerika eyakoze obulumbaganyi ku Baghdad International Airport nga January 3, 2020 n’etta Genero wa Iran Qasem Soleimani. Aba Iran baayanukul nti lino lye batayinza kugumiikiriza be balaalika okwesasuza.\nTekinologiya ono bamwolekezza butereevu ku kifo abaserikale we babadde basula ekiriraanye ekifo abagoba b’ennyonyi we baabadde bakolera emirimu gyabwe (pilots' operations rooms). Herwig yeemuludde okwekweka mu kifo ekirala n’alaba eddiiro nga lituntumuka lyokya waya zonna eziyunga ekifo mwe bakolera ku mirongooti.\nAmerika yayise mu Katikkiro wa Bungereza Boris Johnson n’aleeta ekiteeso ng’ayagala Iran eddemu eteese ne Amerika ku ndagaano ya nukiriya Obama gye yaleka akoze wabula Trump n’agisazaamu. Iran yabaanukudde nti eppeesa baanyize ffu tekyalina kyeyagala kuteesa.\nTrump bwe yamaze okwetegereza tekinologiya ono, n’alagira baweerezeeyo ennyonyi ez’omutawaana ezitamala gakubwa. Ennyonyi ze yalagidde okusindika e Iraq awali ensiitaano, okumala essaawa 27 ng’eri mu bwengula.


Bukedde Online - Beti Kamya awagidde Musisi okuzira enkiiko za Lukwago\nBeti Kamya awagidde Musisi okuzira enkiiko za Lukwago\nAbatta Kirumira baamukettera ku ssimu ya Mbabazi\nAba DP bajeemedde Mao ku by'okuyimiriza en...\nAdded 4th October 2018\nMINISITA wa Kampala Beti Namisango Kamya, awagidde dayirekita wa Kampala Jennifer Musisi Ssemakula, n’abakulu mu kitongole kya KCCA abaagaanye okwetaba mu lukiiko lwa Loodi meeya Erias Lukwago olwayiise ku Lwokubiri.\nLukwago ng'afuluma mu lukiiko lwa kanso olwayiise\nOfiisi ya minisita Kamya yategeezezza nti byonna ebyabaddewo baabimutegeezezza n’asalawo nti ensobi yabadde ku Loodi meeya Erias Lukwago.\n“Lwaki tayagala kusooka kwebuuza ku bakozi mu kitongole ng’agenda okuyita enkiiko? Olunaku lwe yabadde ayitiddeko olukiiko abakozi nabo lwe batuuza olukiiko olunene mu kitongole era bulijjo tekubeerako lukiiko lulala lwonna. Baabadde batuufu obutagendayo”, Kamya bwe yategeezezza.\nKu Lwokubiri olukiiko lwa KCCA olufuga Kampala nga lutuulamu bakansala ne Loodi meeya terwabaddewo ng’entabwe eva ku badayirekita mu kitongole abakulirwa Musisi okugaana okulwetabamu.\nBakansala baatabuse ne balangira ba dayirekita okubalemesa emirimu ate nga bonna baategeezebwa mu budde.\n“Loodi meeya yawandiikira buli ofiisi ekwatibwako ng’ebula ennaku 14 eziragirwa mu mateeka. Wadde yakikola baagaanye ne beekwasa ensonga endala. Tetumanyi bino gye binaggweera naye nze bankoze bubi nnyo,” Buwembo akiikirira abaliko obulemu bwe yagambye.\nLukwago yasoose kutuuza bakansala mu ofiisi ye ne babiteesaamu ne bakkiriziganya nti bonna bagende mu kisenge ekiteesezebwamu gye baba basalirawo.\nBakansala mu bukambwe baayingidde ekisenge ekiteesezebwamu ne batuula okumala eddakiika kkumi nga tebalina gwe balaba era ne bavumirira badayirekita okubalabisa obubi mu maaso g’abalonzi.\nLukwago yategeezezza nti yawandiikira Jennifer Musisi ne badayirekita abalala mu budde kyokka olw’okuba balina ebigendererwa byabwe ebirala okumulemesa, baagaanye okwetaba mu lukiiko.\nOkutuuza olukiiko luno kiddiridde Beti Kamya okuwandiikira Lukwago ng'amutegeeza nti addemu atuuze enkiiko era Lukwago yabadde azzeemu okuziyita kyokka lwe yatandikiddeko ne luyiika.\nYaggyeeyo ebbaluwa kwe yayitira olukiiko nga bonna abakwatibwako yabawandiikira kyokka yeewuunyizza okumutegeeza nti ate balinako olukiiko olulala.\n“Olukiiko lwa KCCA (olwa bakansala) lwe lusinga obukulu era buli mukozi mu kitongole ali wansi wa lukiiko luno. Naye bagamba batya nti ate balina olukiiko lw’abakozi ffe twongereyo olwaffe! Lukwago bwe yacwanye.\nWakati mu busungu, bakansala baawooyawooyezza Lukwago ne bamusaba addemu aluyite nga October 10 omwaka guno era balabe abakozi kye bagenda okwekwasa.\nOluvannyuma Peter Kaujju omwogezi wa KCCA yategeezezza nti ofiisi ya dayirekita yawandiikira eya Loodi meeya ng’emutegeeza nti ku Lwokubiri tebagenda kusobola kwetaba mu lukiiko luno kyokka ye n’agaana okulwongerayo.\nBakansala baagenze bayomba nti badayirekita babalemesezza emirimu era ne bagamba nti ensonga bagenda kuzongerayo mu palamenti.\nBawambye omwana ne basaba obukadde 60\nOmukazi alumirizza bba ku poliisi okubuza omwana waabwe amusaddaake


KAZOOBA (LWAKUSOOKA) 26 KASAMBULA 2021 – St. Joseph´s Catholic Parish Matale, Kalisizo Uganda\nKAZOOBA (LWAKUSOOKA) 26 KASAMBULA 2021\nPosted on July 26, 2021 July 26, 2021 by Augustine Ssembajjwe\nWIIKI EY’EKKUMI N’OMUSANVU MU BUDDE OBW’OMWAKA B\nYOWAKIMU OMUTUUKIRIVU NE ANNA OMUTUUKIRIVU (Bazadde ba Maria Omubeererevu)\nJoje Pureka (George Preca) Omutuukirivu, Musaserdooti\nErasito Omutuukirivu, Mujulizi\nBeninyo (Benigno) owe Malcestine Omutuukirivu, Munnamalungu\nAbantu bano baayonoonye nnyo: Beekoledde Katonda waabwe wa zawabu.\nBye tusoma mu kitabo ky’Amalamaga 32: 15-24. 30-34\nMu nnaku ezo, Musa n’akwata ekkubo lye okuddayo n’aserengeta olusozi ng’alina n’ebipande bibiri eby’endagaano mu ngalo ze, ebipande ebiwandiikiddwa ku njuyi zombi, nga biwandiikiddwaako mu maaso n’emabega. Ebipande bino gwali mulimo gwa Katonda n’okubiwandiikako kwali kuwandiika kwa Katonda okwoleddwa ku bipande. Yozuwa n’awulira oluyogaano lw’abantu nga baleekaana, n’agamba Musa nti: Wulira enduulu! Eriyo olutalo mu lusiisira. Musa n’amuddamu nti: Lino eddoboozi si kuwera kwa kugenda ku lutalo, si kuleekana okw’abadduka wabula abo bayimba buyimbi.\nMusa bwe yasemberera olusiisira n’alaba akayana n’ebibiina ebizina, bye yali akutte, n’abimenyera wansi w’olusozi. N’akwata akayana ke baali bakoze n’akookya n’akabetenta ne kafuuka nfuufu n’agissa mu mazzi, n’aganywesa abaana ba Yisirayeli. N’agamba Aaroni nti: Abantu bano bakukoze ki, okubaleteera ekibi ekinene ekyenkana wano? Aaroni n’addamu nti: Tosunguwala ssebo. Naawe omanyi abantu bano we beewunzikira ku bubi. Bangamba nti: Tukolere lubaale atukulembere, ono Musa omusajja eyatuggya mu Misiri, tetumanyi ky’abadde. Ne bagamba nti: Ani alina zawabu? Ne bamuggyayo ne bamundeetera, ne mmusuula muliro ne muvaamu akayana akano.\nKu lunaku oluddirira, Musa n’agamba abantu nti: Mukoze ekibi kinene. Naye kaakano nja, kwambuka eri Omukama, mpozzi nnyinza okuddaabiriza ku lw’ekibi kyammwe! Musa n’addayo eri Omukama. N’aleekaana nti: Ssebo, abantu bano bakoze ekibi ekinene, beekoledde lubaale owa zawabu. Naye no basonyiwe ekibi kyabwe kino! Oba si bwe guli, kale nsangula mu kitabo kyo kye wawandiika. Omukama n’addamu Musa nti: Omuntu eyayonoona gyendi gwe naasangula mu kitabo kyange. Ggwe genda okulembere abantu, obatwale mu kifo kye naakubuulira, Malayika wange anaakukulembera, naye ku lunaku lw’okulambula kwange, ndibabonereza olw’ekibi kyabwe!\nOLUYIMBA OLW’OKWEBUULIRIRA. Zab. 106: 19-23.\nEkiddibwamu: Mugulumize Omukama, kubanga mulungi.\nBaakola akayana ku Worebu ne basinza ekitalimu kye bafukuta mu zawabu. Ekitiibwa ekyandibadde ekikyo ne bakizza ku kifaananyi ky’ente erya omuddo.\nEkidd: Mugulumize Omukama, kubanga mulungi.\nBeerabira Katonda eyabalokola, eyakola ebikuuno mu Misiri. Ebyewuunyisa mu nsi ya Kamu, ebisamaaliriza ku nnyanja emmyufu.\nYalowoozaako ku kubazikiriza, taba Musa mulonde we. Yabawolereza gy’ali, n’amukkakkanya obusungu, aleme kubazikiriza.\nEkidd: Alleluya, Alleluya.\nMbayita mikwano gyange, kubanga byonna bye nnawulira eri Kitange nnabibamanyisa.\nEmpeke ya kaladali efuuka muti n’ennyonnyi zisula mu matabi gaagwo.\nEbigambo by’Evanjiri ya Mukama waffe Yezu Kristu ebivudde mu Matayo 13: 31-35\nMu budde buli, Yezu yabaleetera n’olugero olulala, n’agamba nti: Obwakabaka obw’omu ggulu bufaanaanyirizibwa ng’empeke ya kaladali, omuntu gye yaddira n’agisiga mu nnimiro ye. Weewaawo, ntono okusinga ensigo zonna; naye bwekula eba mpanvu okusinga ebiddo byonna, efuuka muti, n’ennyonnyi eza waggulu ne zijja ne zisula mu matabi gaagwo.\nN’abaleetera n’olugero olulala nti: Obwakabaka obw’omu ggulu bufaanana ng’ekizimbulukusa omukazi kye yaddira n’akitabula mu bibbo by’obutta bisatu, okutuuka byonna lwe byazimbulukuka. Ebyo byonna abantu Yezu yabibabuulira mu ngero; tiyayogeranga nabo wabula mu ngero: Omulanzi kye yayogera, ne kituukirira: yagamba nti: Nnaayogeranga mu ngero ne mmanyisa ebitukuvu ebikolebwa ebitaayatulwa okuva ku matandika g’ensi.\nOKWEBUULIRIRA KU KIGAMBO KYA KATONDA.\nOmulamwa: Ekigambo kya Katonda kikyusa obulamu bwaffe ne buleeta ebibala.\nYezu akozesa eby’okulabirako ebikulu bibiri: empeke ya kaladali n’ekizimbulukusa ekitabulwa mu butta okutuyigiriza ku bwakabaka bwa Katonda nga bwe butandikira mu mitima gy’abantu abo abaaniriza ekigambo kya Katonda mu bukakkamu ate ne kyeyoleka olw’engeri gye bakozesamu ebitone Mwoyo Mutuukirivu bye yatugabira.\nEkyetaagisa bulijjo kiri kimu, kwe kukkiriza Katonda asige ensigo y’ekigambo kye mu mitima gyaffe, egende ng’ekula mpola mpola okutuusa lwevaamu ebibala.\nAmawulire agasanyusa gasaanye gasensere obulamu bwaffe bwonna, gabuzimbulukuse bugase ensi yonna, gano g’emaanyi g’ekigambo kya Katonda, agafaananyirizibwa ekizimbulukusa ekitabulwa mu bibbo by’obulamu. Kino kitwala obudde, ekigambo kisobole okusensera obulungi obulamu bwaffe bwonna.\nNga twebuulirira ku bulamu bwa Yowakimu ne Anna; abo abasingira Katonda omwana waabwe; n’Omukama kwe kubasasula ng’abafuula ba jjajja b’Omulokozi. Ogwabwe ogw’okugaziya obwakabaka bwa Katonda baagukola mu bwetowaze n’obukakkamu, nga basinga omwana waabwe eri Katonda. Baali tibasuubira nti oyo Maria gwe bazaala, ne basingira Katonda, ye wuuyo alizaala Omununuzi.\nAyi Yezu mpa enneema entangaaze okujjukira nti obwakabaka bwa Katonda buli mu nze, era bugenda bukula mu kimpowooze, okutuuka lwe bulabikira mu ebyo bye nkola.\nTWAGALIZA AB’OLUGANDA AWAMU NAB’EMIKWANO BONNA ABAYITIBWA ANNA, OBA YOWAKIMU OLUNAKU LW’ABAWOLEREZA BABWE OLULUNGI\nBANNANGE EMBEERA GYETULIMU YETAAGA KWEGAYIRIRA AWO NNO NKUSABA OFUNEYO AKADDE OSOME SSAPULE NGATWEGAYIRIRA NNYAFFE BIKIRA MARIA ATUSABIRE ERI YEZU ATUTAASE ENDWADDE YA COVID19 NA BYONNA BYETULETEDDE OMULI OKUFA, OBWAVU, OKUTYA N’EBIRALA BINGI.\nPADRE PIO OMUTUUKIRIVU TUSABIRE ERI KATONDA ATUWONYE EKIRWADDE KYA CORONAVIRUS EKITADDE ENSI KU BUNKENKE TUDDEMU OKUKUNGAANA OKUWEREZA EKITAMBIRO EKITUKUVU EKYA MISSA KUBANGA WAGAMBA WEKITALI ENSI EBEERA MU NZIKIZA DDALA NGA BWEGULI LEERO\nWe are repairing the church


Poliisi ereese ebiragiro ebipya ku by'okwerinda - Radio Simba, The Best Luganda Station in the World !\nPoliisi ereese ebiragiro ebipya ku by’okwerinda\nPoliisi eyisizza ebiragiro ku bizimbe n’ebifo awakung’aanira abantu abangi okwetangira abatujju abaakubye Kenya. Dayirekita w’ekitongole kya poliisi ekirwanyisa abatujju, Abbas Byakagaba, ye yasoose okuyisa ebiragiro eri abaduumizi ba Poliisi zonna n’obubinja okubeera obulindaala.\nYalagidde abaduumizi bonna okusala amagezi okuziba ebituli mu byokwerinda abatujju bye basobola okuyitamu okukuba Uganda n’alagira bakolaganire wamu n’ebitongole by’ebyokwerinda ebirala okuli UPDF, ISO, CMI n’eggye erikuuma Pulezidenti.\nByakagaba yalagidde okuwa obukuumi ku bifo byonna eby’olukale awakung’aanira abantu abangi, wooteeri, ebifo by’abalambuzi n’ebirala. Kuno, Poliisi yagasseeko okukuutira bannannyini bifo bino okunyweza ebyokwerinda nga bakebera buli muntu, emmotoka n’ebintu ebiyingizibwa mu bifo byabwe.\nOmwogezi wa Poliisi mu ggwanga, Fred Enanga mu kiwandiiko kye yaweerezza bannamawulire yagambye nti, ebifo omuli obutale, ebizimbe by’amaduuka, amabbaala n’ebirala omucakalirwa biteekeddwa okubeera n’obukuumi obumala.\nEnanga yagasseeko nti, ekyaliwo mu 2010 abatujju lwe baalumba ne batta abantu e Kyaddondo ne Kabalagala, kyabawa essomo era Uganda ku ssaawa eno, esobodde okwezimba mu tekinologiya n’ebirala okwetangira abatujju.\nYagasseeko nti, baayungudde ebibinja by’abakugu okulaba awayinza okubeera ebituli. Eggulo, buli kifo eky’olukale olwakung’aanira abantu abangi, byabadde mu kaseera kazibu okuteeka mu nkola ebiragiro by’abakulira ebyokwerinda.\nKu bifo nga Garden City, ebyokwerinda byabadde gguluggulu, mmotoka zonna, zaabadde zikebererwa walako okuva ku ggeeti we ziyingirira. Abakuumi, baayongeddwaako okukebera buli mmotoka eyingira n’abantu abazirimu.\nMu bifo ebirala mu Kampala, poliisi n’amagye baakedde kulawuna nga bwebawa abakuumi ebiragiro obutakkiriza muntu kuyita ku miryango nga takebeddwa. Ebifo okuli Pioneer Mall, Acacia Mall, Mukwano Mall ne Arcade ebyokwerinda byabadde binywezeddwa. Mu bifo okuli akatale ka Owino, Kisekka, Kikuubo ne paaka, abaserikale baasindikiddwa okukuuma.\nMP n’abalala 9 bafiiridde mu kabenje ka Takisi – Jinja


Bukedde Online - Enkuba etandise yiga engeri gy'onoosima ekidiba okwerinda ekyeya\nOkulima kasooli kungaggawazza\nLima lumonde wa kipaapaali kati y'afuna\nAdded 9th September 2013\nENKUBA k’etandise okutonnya, buli mulimi alowoolereza mu kusiga, kituufu era osaanidde okusimba kuba ye sizoni.\nWiiki ewedde twakulaze engeri ekyeya gye kikosezaamu ebitundu bingi mu Buganda. Wiiki eno tutandise okukulaga engeri gy’oterekamu amazzi mu nkuba eno etonnya.\nNaye abalimi abamu bwe balaba enkuba beerabira nti ate ekiseera kijja kutuuka omusana gwake.\nNga bw’oli mu kusimba, wandibadde olowooza ne ku ngeri gy’oyinza okuterekamu amazzi ate gakuyambe mu biseera eby’ekyeya.\nGodfrey Kigoye ng’ono asomesa byabulimi ate nga musimi wa bidiba mu Katende Harambe Rural Urban Training Center e Nsawo-Namugongo, agamba nti, waliwo engeri ennyangu omulimi mw’ayinza okuyita n’afuna ekidiba, oba sinakindi okukyesimira.\nKigoye agamba nti okusima ekidiba ekisookerwako tekyetaaga ssente nnyingi, katutwale ekyokulabirako ky’ekidiba ekya ffuuti 10 ku 10 mu bugazi n’obuwanvu.\nKino kisobola okutereka amazzi agasoba mu liita 20,000, kino okukisima oba weetaaga emitwalo nga 500.000/- gyokka.\nEkidiba kw’ozimba ennyumba osobola okukozesa akakadde kamu n’ekitundu ate ky’ozimbisa seminti okozesa ezisoba mu bukadde obusatu.\nKigoye agamba nti olumala okusima ekidiba, funa ekiveera. Obugazi bw’ekiveera eky’ogeddwaako waggulu, kiba n’obugazi bwa ffuuti 70, wabula zino ogula ffuuti 10 emirundi nsanvu olwo ne bakitunga kuba teri kiveera kiweza ffuuti 70. Oluvannyuma okyaliirire mu kinnya.\nEbidiba bya mirundi ebiri Kigoye agamba nti, waliwo ekidiba ng’amazzi bifuna ga mukoko, gano omugaso gwago guba gwa kufukirira.\nNg’osima ekidiba eky’ekika kino, omukutu oguleeta amazzi nga ganaatera okuyiwa mu kidiba, simawo obunnya bubiri bwa fuuti ssatu ku ssatu, buno bujja kuyamba okusengejja amazzi agagenda mu kidiba, era ffaayo okubulongoosaamu ettaka buli lwe bujjula.\nEkidiba ekyokubiri amazzi gaba gava ku nnyumba, era okozesa engogo ne payipu okusobola okugatuusa mu kinnya, mu mbeera eno osobola okuzimba ku kidiba kino ennyumba n’eba nga wansi waliyo mazzi ate nga waggulu okolerayo emirimu gyo emirala.\nWabula waliwo n’engeri endala ey’okugula ttanka nayo ekuyamba okutereka amazzi, g’enkuba.\nEnkuba etandise yiga engeri gy’onoosima ekidiba okwerinda ekyeya\nEnkumbi ekyalina omugaso?\nPoliisi ekutte abawala abazina ekimansulo n'abalabi 48\nOmuntu omu afiiridde mu muliro e Bulange - Mmengo\nNnamutikwa w''enkuba agoyezza Kampala n''emiriraano


Amaaso Go Gatunudde Wa? — LAYIBULALE EY'OKU MUKUTU GWAFFE ogwa Intaneeti\nw18 Jjulaayi lup. 12-16\nAmaaso Go Gatunudde Wa?\nOMUSAJJA OMWESIGWA AFIIRWA ENKIZO\nENGERI MUSA GYE YAJEEMA\nWEEWALE OKUWUGULIBWA ENNEEYISA Y’ABALALA\n“Nnyimusa amaaso gange ne ntunula gy’oli, ggwe atudde ku ntebe ey’obwakabaka mu ggulu.”—Zab. 123:1.\nENNYIMBA: 143, 124\nKitegeeza ki okutunuulira Yakuwa?\nLwaki Musa yafiirwa enkizo ey’okuyingira mu Nsi Ensuubize?\nBiki bye tuyigira ku ekyo ekyatuuka ku Musa?\n1, 2. Okutunuulira Yakuwa kitegeeza ki?\nTULI mu ‘biseera ebizibu ennyo’ era obulamu bugenda kweyongera okukaluba okutuusa ensi empya lw’ennejja, Katonda aleete emirembe ku nsi. (2 Tim. 3:1) Buli omu ku ffe asaanidde okwebuuza, ‘Ani gwe ntunuulira okunnyamba?’ Kyangu okuddamu nti “Yakuwa,” era ekyo kye ky’okuddamu ekisingayo obulungi.\n2 Okutunuulira Yakuwa kitegeeza ki? Era tuyinza tutya okukakasa nti amaaso gaffe tetugajja ku Yakuwa nga twolekagana n’ebizibu eby’amaanyi? Ebyasa bingi emabega, omuwandiisi wa Zabbuli yakiraga nti kikulu okutunuulira Yakuwa okutuyamba nga tufunye ebizibu. (Soma Zabbuli 123:1-4.) Okutunuulira Yakuwa yakugeraageranya ku ngeri omuweereza gy’atunuuliramu mukama we. Kiki omuwandiisi wa Zabbuli kye yali ategeeza? Ng’oggyeeko okutunuulira mukama we okumuwa emmere n’obukuumi, omuweereza era atunuunira mukama we okusobola okumanya biki by’ayagala, asobole okubikola. Mu ngeri y’emu, buli lunaku tulina okunoonyereza mu Kigambo kya Katonda tusobole okumanya Yakuwa by’ayagala era tubikole. Bwe tukola tutyo, tuba bakakafu nti Yakuwa ajja kutulaga ekisa mu kiseera we twetaagira obuyambi.—Bef. 5:17.\n3. Kiki ekiyinza okutuleetera okuggya amaaso gaffe ku Yakuwa?\n3 Wadde nga tukimanyi nti kikulu okukuumira amaaso gaffe ku Yakuwa, oluusi tuyinza okuwugulibwa. Ekyo kyennyini kye kyatuuka ku Maliza mukwano gwa Yesu. Maliza ‘yatwalirizibwa eby’okukola ebingi bye yalina.’ (Luk. 10:40-42) Bwe kiba nti omukyala ng’oyo omwesigwa yawugulibwa nga ne Yesu waali amukyalidde, naffe bwe tuteegendereza tusobola okuwugulibwa. Kati olwo biki ebiyinza okutuleetera okuggya amaaso gaffe ku Yakuwa? Mu kitundu kino tugenda kulaba engeri enneeyisa y’abalala gy’eyinza okutuwugula. Era tugenda kulaba engeri gye tuyinza okukuumira amaaso gaffe ku Yakuwa.\n4. Lwaki kiyinza okutwewuunyisa nti Musa yafiirwa enkizo ey’okuyingira mu Nsi Ensuubize?\n4 Musa yakuumiranga amaaso ge ku Yakuwa okumuwa obulagirizi. Bayibuli egamba nti Musa “yeeyongera okuba omunywevu ng’alinga alaba Oyo atalabika.” (Soma Abebbulaniya 11:24-27.) Era Bayibuli egamba nti “mu Isirayiri tewabangawo nate nnabbi alinga Musa, Yakuwa gwe yali amanyi maaso ku maaso.” (Ma. 34:10) Wadde nga Musa yalina enkolagana ey’oku lusegere ne Yakuwa, yafiirwa enkizo ey’okuyingira mu Nsi Ensuubize. (Kubal. 20:12) Kiki ekyaleetera Musa okufiirwa enkizo eyo?\n5-7. Kizibu ki ekyajjawo ng’Abayisirayiri baakava e Misiri, era Musa yakwata atya embeera?\n5 Nga tewannayita na myezi ebiri bukya Abayisirayiri bava e Misiri, wajjawo ekizibu eky’amaanyi nga tebannaba na kutuuka ku Lusozi Sinaayi. Abantu baatandika okwemulugunya olw’obutaba na mazzi. Beemulugunyiza Musa, Musa n’atuuka n’okukaabirira Yakuwa nti: “Abantu bano mbakolere ki? Banaatera okunkuba amayinja!” (Kuv. 17:4) Yakuwa yawa Musa obulagirizi obwali butegeerekeka obulungi. Yamugamba addire omuggo gwe akube ku lwazi mu Kolebu, amazzi gaveemu. Bayibuli egamba nti: “Musa n’akola bw’atyo ng’abakadde ba Isirayiri balaba.” Abayisirayiri baafuna amazzi agabamala era ekizibu ekyo ne kigonjoolwa.—Kuv. 17:5, 6.\n6 Bayibuli era egamba nti ekifo ekyo Musa yakituuma “Masa era Meriba olw’okuyomba kw’Abayisirayiri era n’olw’okuba baagezesa Yakuwa nga bagamba nti: ‘Yakuwa ali wakati mu ffe oba nedda?’” (Kuv. 17:7) Amannya ago gaali gatuukirawo kubanga gategeeza “Okugezesa” ne “Okuyomba.”\n7 Yakuwa yatwala atya ebyo ebyaliwo e Meriba? Yakuwa teyakitwala nti Abayisirayiri abo baali bajeemedde Musa yekka, wabula yakitwala nti naye kennyini baali bamujeemedde. (Soma Zabbuli 95:8, 9.) Ekyo Abayisirayiri kye baakola kyali kibi nnyo. Ku mulundi ogwo, Musa yasalawo mu ngeri ey’amagezi n’atunuulira Yakuwa era n’akolera ku bulagirizi bwe.\n8. Kizibu ki ekyajjawo ng’emyaka 40 Abayisirayiri gye baamala mu ddungu ginaatera okuggwaako?\n8 Naye kiki ekyaliwo embeera efaananako bw’etyo bwe yajjawo nga wayise emyaka 40? Abayisirayiri era baatuuka mu kifo ekiyitibwa Meriba. Naye Meriba ono si ye Meriba gwe tusoose okwogerako, kubanga Meriba ono yali kumpi ne Kadesi, ku njegoyego y’Ensi Ensuubize.* Abayisirayiri baddamu okwemulugunya olw’obutaba na mazzi. (Kubal. 20:1-5) Naye ku luno Musa ebintu tebyamugendera bulungi.\n9. Bulagirizi ki Yakuwa bwe yawa Musa, naye Musa yakola ki? (Laba ekifaananyi ku lupapula 12.)\n9 Musa yeeyisa atya ku luno? Yaddamu okutunuulira Yakuwa okumuwa obulagirizi. Naye ku mulundi guno Yakuwa teyamugamba kukuba lwazi. Yakuwa yagamba Musa akwate omuggo gwe, akuŋŋaanyize abantu mu maaso g’olwazi, ayogere eri olwazi. (Kubal. 20:6-8) Kyokka Musa teyayogera eri olwazi, wabula mu busungu yagamba abantu nti: “Muwulire mmwe abajeemu! Mu lwazi luno mwe tunaabaggira amazzi?” Oluvannyuma yakuba olwazi, si mulundi gumu gwokka, wabula ebiri.—Kubal. 20:10, 11.\n10. Ekyo Musa kye yakola kyayisa kitya Yakuwa?\n10 Yakuwa yasunguwalira Musa. (Ma. 1:37; 3:26) Lwaki? Waliwo ebintu ebitali bimu ebiyinza okuba nga byaleetera Yakuwa okusunguwala. Nga bwe tulabye waggulu, Yakuwa ayinza okuba nga yasunguwala olw’okuba Musa teyakolera ku bulagirizi obupya bwe yali amuwadde.\n11. Lwaki Musa okukuba ku lwazi kiyinza okuba nga kyaleetera Abayisirayiri okulowooza nti Yakuwa si ye yali akoze ekyamagero eky’okuggya amazzi mu lwazi?\n11 Waliwo n’ensonga endala eyinza okuba nga yaleetera Yakuwa okusunguwala. Enjazi eziri mu Meriba asooka ŋŋumu nnyo. N’olwekyo, omuntu ne bw’akuba atya enjazi ezo, tewali ayinza kuzisuubira kuvaamu mazzi. Kyokka enjazi eziri mu Meriba ow’okubiri za njawulo; si ŋŋumu era zimementuka mangu olw’ennoni ezirimu. Olw’okuba enjazi ezo si ŋŋumu amazzi gaziyitamu ne galegama wansi. Kyandiba nti Musa bwe yakuba olwazi olwo emirundi ebiri, kyaleetera abantu okulowooza nti amazzi agaaluvaamu geego agaali galegamye so si nti Yakuwa ye yagaleeta mu ngeri ey’ekyamagero?* Tetumanyi.\n12. Nsonga ki endala eyinza okuba nga yaleetera Yakuwa okusunguwalira Musa ne Alooni?\n12 Waliwo n’ensonga endala eyinza okuba nga yaviirako Yakuwa okusunguwalira Musa ne Alooni. Weetegereze nti Musa yagamba abantu nti: “Mu lwazi luno mwe tunaabaggira amazzi?” Mu kugamba nti “mwe tunaabaggira,” Musa ayinza okuba nga yali ategeeza ye ne Alooni. Ebigambo bya Musa ebyo byalaga nti teyassa kitiibwa mu Yakuwa eyakola ekyamagero ekyo. Zabbuli 106:32, 33 wagamba nti: “Baamunyiiriza ku mazzi g’e Meriba, ne baleetera Musa emitawaana. Baamusunguwaza, n’ayogera nga tasoose kulowooza.”* (Kubal. 27:14) Musa teyawa Yakuwa kitiibwa kye yali agwanidde okuweebwa. Bwe yali ayogera eri Musa ne Alooni, Yakuwa yagamba nti: “Mmwembi mwajeemera ekiragiro kyange.” (Kubal. 20:24) Mazima ddala ekyo kyali kibi kya maanyi!\n13. Lwaki ekibonerezo Yakuwa kye yasalira Musa kyali kituukirawo?\n13 Okuva bwe kiri nti Yakuwa yali akwasizza Musa ne Alooni obuvunaanyizibwa obw’okukulembera abantu be, Musa ne Alooni baali bavunaanyizibwa nnyo mu maaso ge. (Luk. 12:48) Emabegako, Yakuwa yali yasalira Abayisirayiri bonna okuva ku myaka 20 n’okudda waggulu ekibonerezo eky’obutayingira mu nsi ya Kanani olw’okumujeemera. (Kubal. 14:26-30, 34) N’olwekyo kyali kituukirawo era kyali kya bwenkanya Yakuwa okusalira Musa ekibonerezo kye kimu olw’okumujeemera. Okufaananako abajeemu abo, ne Musa teyakkirizibwa kuyingira mu Nsi Ensuubize.\n14, 15. Kiki ekyaleetera Musa okujeema?\n14 Kiki ekyaviirako Musa okujeemera Yakuwa? Ddamu weetegereze Zabbuli 106:32, 33. Wagamba nti: “Baamunyiiriza [Yakuwa] ku mazzi g’e Meriba, ne baleetera Musa emitawaana. Baamusunguwaza [Musa], n’ayogera nga tasoose kulowooza.” Wadde ng’Abayisirayiri baajeemera Yakuwa, Musa ye yasunguwala. Obuteefuga bwaleetera Musa okwogera nga talowoozezza ku binaavaamu.\n15 Musa yakkiriza enneeyisa y’abalala okumuwugula n’aggya amaaso ku Yakuwa. Embeera eyasooka Musa yagikwata bulungi. (Kuv. 7:6) Naye kiyinzika okuba nti oluvannyuma lw’okukolagana n’Abayisirayiri abajeemu okumala ebbanga ddene, Musa yakoowa era ne yeetamwa. Kyandiba nti ebirowoozo Musa yali abimalidde ku nneewulira ye mu kifo ky’okulowooza ku ngeri gye yali ayinza okugulumizaamu Yakuwa?\n16. Lwaki tusaanidde okulowooza ku nsobi Musa gye yakola?\n16 Bwe kiba nti ekintu ng’ekyo kyatuuka ku nnabbi Musa eyali omwesigwa, naffe kisobola okututuukako. Okufaananako Musa, naffe tunaatera okuyingira mu nsi empya Yakuwa gye yasuubiza. (2 Peet. 3:13) Tewali n’omu ku ffe ayagala kusubwa kugiyingiramu. Naye okusobola okuyingira mu nsi empya, tulina okukuumira amaaso gaffe ku Yakuwa, nga bulijjo tufuba okukola by’ayagala. (1 Yok. 2:17) Biki bye tuyigira ku nsobi Musa gye yakola?\n17. Kiki ekiyinza okutuyamba obutawugulibwa bintu binyiiza?\n17 Tokkiriza bintu binyiiza kukuwugula. Ne bwe twolekagana n’ekizibu kye kimu enfunda n’enfunda, “ka tuleme kulekera awo kukola birungi, kubanga ekiseera bwe kirituuka tulikungula singa tetukoowa.” (Bag. 6:9; 2 Bas. 3:13) Enfunda n’enfunda bwe twolekagana n’ebintu ebitunyiiza oba abalala bwe bakola ebintu ebitunyiiza, tufuba okufuga olulimi lwaffe oba obusungu? (Nge. 10:19; 17:27; Mat. 5:22) Abalala bwe batunyiiza, tusaanidde okuleka “Katonda y’aba ayoleka obusungu bwe.” (Soma Abaruumi 12:17-21.) Bwe tukuumira amaaso gaffe ku Yakuwa, tujja kulaga nti tumussaamu ekitiibwa nga tumuleka y’aba ayoleka obusungu bwe. Tujja kumulindirira n’obugumiikiriza abeeko ky’akolawo bw’akiraba nga kyetaagisa. Ekyo bwe tutakikola ne tusalawo okwekolera ku nsonga, kiyinza okulaga nti tetuwadde Yakuwa kitiibwa.\n18. Bwe kituuka ku kukolera ku bulagirizi, kiki kye tusaanidde okujjukira?\n18 Fuba okukolera ku bulagirizi obupya obuba buweereddwa. Tukolera ku bulagirizi obupya Yakuwa bw’aba atuwadde? Tetusaanidde kumala gakola bintu mu ngeri y’emu olw’okuba bwe tutyo bwe tubaddenga tubikola emabega. Wabula tusaanidde okwanguwa okukolera ku bulagirizi bwonna obupya Yakuwa bw’aba atuwadde okuyitira mu kibiina kye. (Beb. 13:17) Ate era tulina okwegendereza tuleme ‘kusukka bintu ebyawandiikibwa.’ (1 Kol. 4:6) Bwe tukola bwe tutyo, tuba tukuumira amaaso gaffe ku Yakuwa.\nKiki kye tuyigira ku ngeri Musa gye yeeyisaamu ng’abalala bakoze ensobi? (Laba akatundu 19)\n19. Tuyinza tutya okwewala okukkiriza ensobi z’abalala okwonoona enkolagana yaffe ne Yakuwa?\n19 Tokkiriza nsobi z’abalala kukuleetera kwonoona nkolagana yo ne Yakuwa. Bwe tukuumira amaaso gaffe ku Yakuwa, tetujja kukkiriza nneeyisa y’abalala kutumalako ssanyu oba kwonoona nkolagana yaffe naye. Kino kikulu nnyo naddala bwe tuba nga tulina obuvunaanyizibwa mu kibiina kya Yakuwa. Kya lwatu nti buli omu ku ffe alina ‘okukolerera obulokozi bwe ng’atya era ng’akankana.’ (Baf. 2:12) Naye gye tukoma okuba n’obuvunaanyizibwa, gye tukoma okuvunaanyizibwa mu maaso ga Yakuwa. (Luk. 12:48) Kyokka bwe tuba nga ddala twagala Yakuwa, tetujja kukkiriza kintu kyonna kutwesittaza oba kutwawula ku kwagala kwe.—Zab. 119:165; Bar. 8:37-39.\n20. Kiki kye tusaanidde okuba abamalirivu okukola?\n20 Mu biseera bino ebizibu ennyo, ka bulijjo tutunuulirenga Oyo “atudde ku ntebe ey’obwakabaka mu ggulu,” tusobole okumanya by’ayagala. Tetukkirizanga nneeyisa y’abalala kwonoona nkolagana yaffe ne Yakuwa. Ekyo ekyatuuka ku Musa kitulaga obukulu bw’ensonga eyo. Mu kifo ky’okusunguwala ekisukkiridde ng’abalala bakoze ensobi, ka tubeere bamalirivu ‘okutunuulira Yakuwa Katonda waffe okutuusa lw’anaatulaga ekisa.’—Zab. 123:1, 2.\nEkifo kino eky’e Meriba kyali kya njawulo ku kifo ky’e Meriba ekyali okumpi ne Lefidimu. Obutafaananako Meriba asooka, Meriba ow’okubiri akwataganyizibwa na Kadesi, so si Masa. Naye ebifo ebyo byombi byayitibwa Meriba olw’okuba Abayisirayiri baayomberayo.—Laba Mmaapu mu Ebyongerezeddwako B3 mu Enkyusa ey’Ensi Empya.\nNg’ayogera ku ekyo ekyaliwo e Meriba, Profesa John A. Beck agamba nti: “Okusinziira ku kitabo ekimu ekyogera ku byafaayo by’Abayudaaya, abo abaali bawakanya Musa baagamba nti: ‘Musa amanyi bulungi enkula y’olwazi luno! Ddala bw’aba ayagala okutukakasa nti akola eby’amagero, k’atuggire amazzi mu lwazi luno olulala.’” Kya lwati nti ebyo bigambibwa bugambibwa.\nLaba “Ebibuuzo Ebiva mu Basomi” mu Watchtower eya Okitobba 15, 1987.


Zaake yatoloka mu kadduukulu ka Poliisi emunoonya – Bbaluwa ya President – Radio Simba – Ennene\nBroadcasting from Kampala on 97.3 FM\nZaake yatoloka mu kadduukulu ka Poliisi emunoonya - Bbaluwa ya President\nBannayuganda banange naddala Bazzukulu bange,\nMbalamusiza, ebbanga liyiseewo nga President Trump byatera okuyita amawulire ag’obulimba naddala mu Monitor ne TV yaabwe eya NTV nga balaga nti Muzzukulu waffe ow’eddalu Bobi Wine mbu ali bubi nnyo tasobola nakwogera n’ebirala.\nBabadde babijweteka nti olw’okuba Ababaka bayisibwa bubi nga babakwata, ebitongole byebyokwerinda byandiba nga byalumya nnyo Bobi Wine.\nNasazewo nembuuza abasawo b’amaggye kuba olw’okuba bakolera eggye erisinga empisa, bagoberera nnyo amateeka nga balina kyebakola. Bobi Wine yali yakebeddwa dda abasawo mu Arua, Gulu ne Kampala, nga talina yadde ekisago ku mutwe oba mu kifuba wadde eggumba erimenyese, bwebangambye\nKati abo abakola amawulire ag’obulimba n’abamu mu bitongole byebyokwerinda besibye ku ky’okukuba emotoka yange. Ekyo si kyekizibu ekisaanye okutunuulirwa waliwo ekisingako. President alina obusobozi nga ali yekka oba nga alina obukkumi okwelwanako sikubakasuka amayinja bokka wabula ne kubulumbi obulala bwonna.\nKino nkikoze okumala emyaka 48 egiyise, nakikola nga amaggye ga Amin ganumbye nga 22-Jan-1973 e Mbale, nakikola ku musirikale wa Kenya Patrick Shaw e Nairobi mu 1978 ne mu 2003 nga nwana ne Tabuley okuliraana Atiriri.\nEkizibu ekisinga kya Bannabyabufuzi nga Kassiano Wadri ne Bobi Wine abatandiseewo oba abakkiriza ebibinja bitalina mpisa nga babikweka mu by’okulonda nga babeyambisa mu bifo ebirimu abantu abangi nga batambula bakutte amayinja, bakuulayo pavers ku makubo nga babikozesa nga missile okulumba Bannayuganda, abakyala n’abaana abatalinako ayamba.\nAbakyala n’abaana bangi balumbibwa e Jinja, e Bugiri ne mu Arua Municipality. Poliisi ejakufulumya obujjulizi ku bino byonna. Abakazi bangi basobezebwako e Jinja ne mu Arua municipality. Abalala babatiisatiisa nga n’oluvannyuma nebabakuba, kino kyebayita obutujju mu ndowooza yange.\nBino byonna byagenderera kutiisa bawagizi ba NRM abasing obungi obutajja kulonda okusobozesa bbo abatono okuwangula. Kino bakikola bwebasomba n’abantu okuva mu bitundu ebirala okulonda mu Jinja East, Bugiri ne Arua Municipalitu. Obujjulizi bueuniikiriza era tujja kubuleeta mu Kkooti.\nBwetuba tulonda wonna mu ggwanga kibazibuwalira okukozesa obukodyo buno kuba batono nnyo.\nMu Kampala, kikwasa enaku nti babadde bakikozesa ebbanga lyonna, era nga ddala kituufu mu Arua, Jinja ne Bugiri kyabakolera kuba aba NRM abasing obungi batya okulonda. Mu Arua Municipality abalonzi 16,000 ku 46,000 be balonda yiiyi!!!\nTwalwanirira eddembe lya Bannayuganda okulonda nga tewali abatiisatiisa era tujja kukirwanirira. Twalina okulonda kw aba Ssentebe era ebyalo 54,713 ku byalo 60,774 mu Uganda yonna nga basimba mu mugongo, tewaliyo ffujjo, yadde okubba obululu kuba abantu be baali mu mitambo so si abakakiiko k’ebyokulonda abali b’enguzi abakolagana ne bannabyabufuzi abali b’enguzi okunafuya amaanyi g’abalonzi nga babbira wamu n’okutiisatiisa abantu.\nKati aba opposition bannakigwanyizi mbategeesa nti kati omuzannyo gw’okuwamba Democracy guweddeko. Tetujja kukiriza kutiisatiisa kwonna kuba kwa bigambo oba bikolwa. Ekimala kimala. Nammwe ab’emikutu gy’ebyempuliziganya mbalabula, mukole omulimu gwammwe, muwe amawulire okuva kuluddwa lwonna.\nOkukasuka amayinja mu bifo ebizimbe obeera n’ekigendererwa eky’okutta, mujjukira omusirikale wa Poliisi AIP Ariong John Micheal yattibwa mu Kampala okuliraana Ppaaka ya takisi enkadde yakubwa jinja abantu abatalina mpisa. Kati olwo abawagizi ba NRM abatalina ayamba abaakubwa amayinja mu Arua ne Bugiri?\nEkirala, Obusiiwufu bw’empisa obwa babaka ba Opposition abamu bweyoleka mu Parliament mu biseera bya Age Limit. Mukifo kyokuwanyisiganya ebirowoozo, bakuba babaka banaabwe, bakasuka obutebe, bakutula emizindaalo n’ebirala. Kino kyakolebwa mu Parliament omuli ne camera nga buli omu alaba.\nKati ate ebikolwa nga ebyo bwebaleeta ku nguudo?\nEkirala, nga oggyeeko abangi abalumizibwa, ate ebintu ebyayononoke, ebitundu 70 ebyabalonzi ebyatya okujja okulonda olwokutya effujjo n’okusobozebwako mu Jinja ne Arua. Twamaze dda okufiirwa abavubuka abato babiri e Bugiri ne Arua lwaffujjo. Bano abakulemberamu kino tetujja kubakiriza kuddamu kukola kino.\nOyo yenna nga mukwano gwa bannabyabufuzi abato nga Bobi Wine musaana mubawe amagezi nga enkola z’okukozesa obwangu nga bayita mu kubba, okuleeta abalonzi, okutiisatiisa aba NRM wamu n’okubba obululu bigenda kutomeza Uganda. Ebyo bannabyabufuzi abato abaliwo mu budde bwamefuga byabakolanga era byavaamu buzibu.\nNammwe bannakibiina kya NRM abato, mpulira mutandise okwenyigira mu kubba. Ekirungi mwe emukozesa ffujjo, njakubagoba mu NRM. Munnabyabufuzi analeeta enkyuukakyuuka alina kweyisa nga Mulokole, tabba, talimba, tatta basibe, tabonyabonya basibe bwetutyo bwetwawangula.\nAkatalekeka: Hon. Zaake yatuloka mu kadduukulu ka Poliisi, era Poliisi emunoonya.\nwith Radio Simba\nOur flagship breakfast show that runs every Monday to Friday from 6:00am to 10:00am. Hosted by Omulangira Ndausi, Julius Sserwanja, Mbabaali Mariseeli – the show has exciting features like Bitabuse, Sports, Agempapula, Luyugumo and lots […]